8.  การจัดการ

  ผังโครงสร้างองค์กรของบริษัท บีอีซี เวิลด์ จำกัด (มหาชน)

[TABLE]

  หมายเหตุ * หมายถึง ผู้บริหารตามนิยาม “ผู้บริหาร”

1.  โครงสร้างการจัดการ

  การจัดการของบีอีซี เวิลด์ ดำเนินการโดยคณะกรรมการ ซึ่งมีรูปแบบเป็นคณะกรรมการเดี่ยว
  (Unitary Board) ประกอบด้วยกรรมการบริหาร 7 คน กรรมการที่ไม่เป็นผู้บริหาร 7 คน
  โดยกรรมการที่ไม่เป็นผู้บริหาร 7คนนี้มีกรรมการที่เป็นอิสระรวมอยู่ด้วยจำนวน 5คน
  เป็นไปตามหลักการกำกับดูแลกิจการที่ดีสำหรับบริษัทจดทะเบียน
  ซึ่งสัดส่วนกรรมการที่ไม่เป็นผู้บริหารเพียงพอที่จะสามารถสอบทานการบริหารจัดการงานของบริษัทได้

  คณะกรรมการได้จัดมีคณะอนุกรรมการ ช่วยในการบริหารงานหรือกลั่นกรองงานบางเรื่อง ได้แก่
  คณะกรรมการบริหาร คณะกรรมการตรวจสอบ คณะกรรมการสรรหา
  โดยที่คณะกรรมการเป็นองค์กรสูงสุดของบริษัทกำหนดวิสัยทัศน์ ทิศทางและนโยบาย
  ตัดสินใจเพื่อประโยชน์สูงสุดของบริษัทและผู้ถือหุ้นในระยะยาว พร้อมทั้งให้ข้อชี้แนะ
  และพิจารณาการทำงานของคณะกรรมการบริหาร ซึ่งมีหน้าที่ดำเนินการบริหารงาน
  กำกับดูแลฝ่ายจัดการ

  ในการบริหารงาน
  คณะกรรมการได้มอบหมายให้คณะกรรมการบริหารซึ่งประกอบด้วยกรรมการของบริษัทรวม 7 คน
  แต่ละคนจะมีอำนาจหน้าที่ดูแลควบคุมการปฏิบัติงานประจำของแต่ละสายงานธุรกิจ
  แยกกันไปตามแต่ความถนัด ความสนใจ ความสามารถ และความเหมาะสมของแต่ละคน
  มีประธานคณะกรรมการบริหารเป็นผู้กำกับดูแลงาน คณะกรรมการบริหารจะรับทิศทาง/นโยบาย
  และหลักการกำกับดูแลกิจการ มาจากคณะกรรมการเพื่อมากำหนดเป็นแผนงานดำเนินการ
  โดยมีประธานเจ้าหน้าที่ปฏิบัติการเป็นผู้กำกับดูแลการบริหารงานและการปฏิบัติงานของเจ้าหน้าที่บริหาร

  ในขณะที่คณะกรรมการตรวจสอบ ทำหน้าที่ตรวจสอบการทำงานของฝ่ายบริหาร
  มีบทบาทสำคัญในการสอบทานรายงานทางการเงิน
  เพื่อให้งบการเงินนั้นจัดทำขึ้นโดยถูกต้องตามมาตรฐานการบัญชีที่รับรองทั่วไป
  มีการเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
  รวมถึงการสอบทานให้บริษัทมีการเปิดเผยข้อมูลสำคัญและข้อมูลเกี่ยวกับรายการระหว่างกันหรือรายการที่อาจมีความขัดแย้งทางผลประโยชน์อย่างเพียงพอ

  คณะกรรมการของบริษัท

  คณะกรรมการของบริษัท ณ วันที่ 31 ธันวาคม 2553 ประกอบด้วยกรรมการ 14 คน ดังนี้

  1. นายวิชัย มาลีนนท์ ประธานกรรมการ

  2. นายประสาร มาลีนนท์ รองประธานกรรมการ

  3. นายประวิทย์ มาลีนนท์ กรรมการ

  4. นางสาวรัตนา มาลีนนท์ กรรมการ

  5. นางสาวนิภา มาลีนนท์ กรรมการที่ไม่เป็นผู้บริหาร

  6. นางสาวอัมพร มาลีนนท์ กรรมการ

  7. นายประชุม มาลีนนท์ กรรมการ

  8. นางรัชนี นิพัทธกุศล กรรมการ

  9. นายอรุณ งามดี กรรมการอิสระ

  10. นายประธาน รังสิมาภรณ์ กรรมการอิสระ

  11. นายมานิต บุญประกอบ กรรมการอิสระ

  12. นายแมทธิว กิจโอธาน กรรมการที่ไม่เป็นผู้บริหาร

  13. นายชาญศักดิ์ เฟื่องฟู* กรรมการอิสระ

  14. นายสมชัย บุญนำศิริ* กรรมการอิสระ

  โดยมี นายฉัตรชัย เทียมทอง เป็นเลขานุการคณะกรรมการ และนางชลัยพร อิทธิถาวร
  เป็นเลขานุการบริษัท

  ประวัติประสบการณ์การทำงานของกรรมการและเจ้าหน้าที่บริหารแสดงไว้ใน เอกสารแนบ 1
  หน้า 112-115

  หมายเหตุ * ที่ประชุมสามัญผู้ถือหุ้น ประจำปี 2553 มีมติแต่งตั้งกรรมการอิสระจำนวน 2 คน คือ
  นายชาญศักดิ์ เฟื่องฟู และนายสมชัย บุญนำศิริ

  กรรมการอิสระของบริษัท หมายถึง กรรมการที่มีความเป็นอิสระในการแสดงความเห็น ทั้งนี้
  ที่ประชุมคณะกรรมการ ครั้งที่ 4/2551
  ได้พิจารณาทบทวนคุณสมบัติของกรรมการอิสระในระหว่างการดำรงตำแหน่ง ดังนี้

  1.) เป็นกรรมการซึ่งอาจถือหุ้นของบริษัทได้แต่ต้องไม่เกินร้อยละ 1
  ของหุ้นที่มีสิทธิออกเสียงทั้งหมด

  2.) เป็นกรรมการที่ไม่ทำหน้าที่จัดการในบริษัทหรือบริษัทย่อย

  3.) เป็นกรรมการที่เป็นอิสระจากฝ่ายจัดการและผู้ถือหุ้นที่มีอำนาจควบคุม

  4.) ต้องไม่เป็นญาติสนิทหรือเป็นบุคคลซึ่งรับหรือมีผลประโยชน์ร่วมกับผู้บริหาร ผู้ถือหุ้นรายใหญ่
  หรือผู้มีอำนาจควบคุม

  5.) เป็นผู้ซึ่งไม่มีความสัมพันธ์ทางธุรกิจที่มีสาระสำคัญกับบริษัท
  ซึ่งสามารถมีอิทธิพลต่อการแสดงความเห็นที่เป็นอิสระ

  6.) ต้องไม่เป็นลูกจ้างหรือพนักงานที่ได้รับเงินเดือนประจำในช่วงสองปีก่อนดำรงตำแหน่ง

  กรรมการผู้มีอำนาจลงนามผูกพัน

  กรรมการผู้มีอำนาจลงนามผูกพันบริษัทประกอบด้วย นายวิชัย มาลีนนท์ ประธานกรรมการ
  ลงลายมือชื่อและประทับตราสำคัญของบริษัท หรือ นายประสาร มาลีนนท์ นายประวิทย์ มาลีนนท์
  นางสาวรัตนา มาลีนนท์ นายประชุม มาลีนนท์ นางสาวอัมพร มาลีนนท์ นางสาวนิภา มาลีนนท์
  และนางรัชนี นิพัทธกุศล
  กรรมการสองในเจ็ดคนนี้ลงลายมือชื่อร่วมกันและประทับตราสำคัญของบริษัท

  ขอบเขตอำนาจหน้าที่ของคณะกรรมการ

  คณะกรรมการเป็นองค์กรสูงสุดของบริษัท กำหนดวิสัยทัศน์ ทิศทางและนโยบาย
  ตัดสินใจเพื่อประโยชน์สูงสุดของบริษัทและผู้ถือหุ้นในระยะยาว พร้อมทั้งให้ข้อชี้แนะ
  และพิจารณาการทำงานของคณะกรรมการบริหาร ซึ่งมีหน้าที่ดำเนินการบริหารงาน
  กำกับดูแลฝ่ายจัดการ กรรมการต้องปฏิบัติหน้าที่ให้เป็นไปตามกฎหมาย วัตถุประสงค์
  และข้อบังคับของบริษัท ตลอดจนมติของที่ประชุมผู้ถือหุ้น
  คณะกรรมการอาจมอบหมายให้กรรมการคนหนึ่งหรือหลายคนหรือบุคคลอื่นปฏิบัติการอย่างใดอย่างหนึ่งแทนคณะกรรมการก็ได้

  มาตรการในการป้องกันความขัดแย้งทางผลประโยชน์

  คณะกรรมการได้กำหนดมาตรการในการป้องกันความขัดแย้งทางผลประโยชน์ โดยให้กรรมการ
  มีหน้าที่จะต้องแจ้งให้คณะกรรมการของบริษัททราบ
  หากกรรมการหรือญาติสนิทและผู้มีส่วนเกี่ยวข้องของกรรมการมีส่วนได้เสียในสัญญาที่ทำกับบริษัท
  การเปลี่ยนแปลงการถือหุ้นของบริษัท หรือบริษัทอื่นในเครือซึ่งบริษัทถือหุ้นเกินกว่าร้อยละ 25
  ของหุ้นที่ออกจำหน่ายแล้วทั้งหมดของบริษัทในเครือนั้น
  กรรมการจะต้องแจ้งให้คณะกรรมการของบริษัททราบโดยไม่ชักช้า

การปฏิบัติหน้าที่ของคณะกรรมการ

ในรอบปี 2553 คณะกรรมการได้จัดให้มีการประชุมรวม 7 ครั้ง

+------+----------------------------+----------------------------------+
|      | ชื่อ – นามสกุล                | จำนวนครั้งที่เข้าร่วมประชุม/            |
|      |                            |                                  |
|      |                            | จำนวนครั้งที่จัดประชุมทั้งหมด            |
+------+----------------------------+----------------------------------+
| 1.   | นายวิชัย มาลีนนท์              | 7/7                              |
+------+----------------------------+----------------------------------+
| 2.   | นายประสาร มาลีนนท์           | 6/7                              |
+------+----------------------------+----------------------------------+
| 3.   | นายประวิทย์ มาลีนนท์           | 7/7                              |
+------+----------------------------+----------------------------------+
| 4.   | นายประชุม มาลีนนท์            | 7/7                              |
+------+----------------------------+----------------------------------+
| 5.   | นางสาวรัตนา มาลีนนท์          | 7/7                              |
+------+----------------------------+----------------------------------+
| 6.   | นางสาวนิภา มาลีนนท์           | 7/7                              |
+------+----------------------------+----------------------------------+
| 7.   | นางสาวอัมพร มาลีนนท์          | 7/7                              |
+------+----------------------------+----------------------------------+
| 8.   | นางรัชนี นิพัทธกุศล             | 7/7                              |
+------+----------------------------+----------------------------------+
| 9.   | นายแมทธิว กิจโอธาน           | 6/7                              |
+------+----------------------------+----------------------------------+
| 10.  | นายอรุณ งามดี                | 7/7                              |
+------+----------------------------+----------------------------------+
| 11.  | นายประธาน รังสิมาภรณ์         | 7/7                              |
+------+----------------------------+----------------------------------+
| 12.  | นายมานิต บุญประกอบ           | 7/7                              |
+------+----------------------------+----------------------------------+
| 13.  | นายชาญศักดิ์ เฟื่องฟู            | 3/7*                             |
+------+----------------------------+----------------------------------+
| 14.  | นายสมชัย บุญนำศิริ             | 3/7*                             |
+------+----------------------------+----------------------------------+

  หมายเหตุ * นายชาญศักดิ์ เฟื่องฟู และนายสมชัย บุญนำศิริ
  เข้าปฏิบัติหน้าที่ครั้งแรกในการประชุมคณะกรรมการบริษัท ครั้งที่ 5 เดือนพฤษภาคม 2553
  ภายหลังจากที่ได้รับการแต่งตั้งจากที่ประชุมสามัญผู้ถือหุ้นประจำปี 2553 ดังนั้น ตลอดปี 2553
  จึงได้เข้าร่วมประชุมทั้งหมด 3 ครั้ง จาก 7 ครั้ง

  คณะกรรมการบริหารและเจ้าหน้าที่บริหาร

  คณะกรรมการบริหารของบริษัท ณ วันที่ 31 ธันวาคม 2553 ประกอบด้วยกรรมการบริหารจำนวน
  7 คน ดังนี้

1. นายวิชัย มาลีนนท์ ประธานกรรมการบริหาร

2. นายประสาร มาลีนนท์ รองประธานกรรมการบริหาร, กรรมการผู้อำนวยการใหญ่

3. นายประวิทย์ มาลีนนท์ กรรมการบริหาร สายธุรกิจโทรทัศน์,

กรรมการรองผู้อำนวยการใหญ่,

4. นายประชุม มาลีนนท์ กรรมการบริหาร สายธุรกิจสื่อใหม่,

กรรมการรองผู้อำนวยการใหญ่

5. นางสาวรัตนา มาลีนนท์ กรรมการบริหาร สายบัญชีและการเงิน

6. นางสาวอัมพร มาลีนนท์ กรรมการบริหาร สายธุรกิจผลิตรายการ

7. นางรัชนี นิพัทธกุศล กรรมการบริหาร สายการตลาด และการขาย

  เจ้าหน้าที่บริหาร ตามนิยาม“ผู้บริหาร” ณ วันที่ 31 ธันวาคม 2553
  ประกอบด้วยเจ้าหน้าที่บริหารจำนวน 8 คน ดังนี้

  1. นายวิชัย มาลีนนท์ ประธานกรรมการบริหาร (CEO)

  2. นายประสาร มาลีนนท์ ประธานเจ้าหน้าที่ปฏิบัติการ (COO)

  3. นายประวิทย์ มาลีนนท์ ผู้อำนวยการอาวุโส สายธุรกิจโทรทัศน์

  4. นายประชุม มาลีนนท์ ผู้อำนวยการอาวุโส สายธุรกิจสื่อใหม่

  5. นางสาวรัตนา มาลีนนท์ ผู้อำนวยการอาวุโส สายบัญชีและการเงิน

  6. นางสาวอัมพร มาลีนนท์ ผู้อำนวยการอาวุโส สายธุรกิจผลิตรายการ

  7. นางรัชนี นิพัทธกุศล ผู้อำนวยการอาวุโส สายการตลาดและการขาย

  8. นายฉัตรชัย เทียมทอง ผู้อำนวยการฝ่าย ฝ่ายการเงิน

  ขอบเขตอำนาจหน้าที่ของคณะกรรมการบริหารและเจ้าหน้าที่บริหาร

  คณะกรรมการของบริษัทได้แต่งตั้งคณะกรรมการบริหารขึ้น เป็นคณะทำงานเพื่อดูแลบริหาร
  งานประจำของบริษัท ปัจจุบันคณะกรรมการบริหารประกอบด้วยกรรมการของบริษัทรวมเจ็ด (7)
  คน โดยแต่ละคนจะมีอำนาจหน้าที่ดูแล ควบคุมการปฎิบัติงานประจำ
  ของแต่ละสายงานธุรกิจแยกกันไปตามแต่ความถนัด ความสนใจ ความสามารถ
  ความเหมาะสมของแต่ละคน และยังทำหน้าที่เป็นกรรมการของบริษัทย่อยอีกด้วย
  มีประธานคณะกรรมการบริหาร เป็นผู้กำกับดูแลงาน คณะกรรมการบริหารจะรับทิศทาง/นโยบาย
  และหลักการกำกับดูแลกิจการ มาจากคณะกรรมการเพื่อมากำหนดเป็นแผนงานดำเนินการ
  โดยมีประธานเจ้าหน้าที่ปฏิบัติการ
  เป็นผู้กำกับดูแลการบริหารงานและการปฏิบัติงานของเจ้าหน้าที่บริหาร ทั้งนี้
  คณะกรรมการได้มอบอำนาจให้แก่กรรมการบริหารให้มีอำนาจสามารถดำเนินงานในหน้าที่แทนคณะกรรมการได้
  อย่างไรก็ตามการดำเนินงานบางเรื่อง โดยเฉพาะเรื่องที่เป็นเรื่องแปลกใหม่
  หรือเกี่ยวข้องกับหลายๆ สายงานในเรื่องเดียวกัน
  กรรมการบริหารอาจนำเรื่องเข้าเสนอต่อคณะกรรมการเพื่อขออนุมัติให้ดำเนินการเป็นเรื่องเฉพาะ
  เช่น การเข้าร่วมทุนกับบุคคลภายนอกเข้าดำเนินการธุรกิจใหม่ เช่นนี้เป็นต้น

การปฏิบัติหน้าที่ของคณะกรรมการบริหารและเจ้าหน้าที่บริหาร

  คณะกรรมการบริหารและเจ้าหน้าที่บริหารจะจัดประชุมเป็นปกติสัปดาห์ละ 1 ครั้ง

  คณะกรรมการตรวจสอบ

  คณะกรรมการตรวจสอบ ณ วันที่ 31 ธันวาคม 2553 ประกอบด้วยกรรมการรวม 3 คน ได้แก่

  1. นายอรุณ งามดี ประธานคณะกรรมการตรวจสอบ

  2 นายประธาน รังสิมาภรณ์ กรรมการตรวจสอบ

  3. นายมานิต บุญประกอบ กรรมการตรวจสอบ

  เลขานุการคณะกรรมการตรวจสอบ นายฉัตรชัย เทียมทอง

  ขอบเขตอำนาจหน้าที่ของคณะกรรมการตรวจสอบ

  คณะกรรมการตรวจสอบของบริษัทมีขอบเขต หน้าที่ และความรับผิดชอบต่อคณะกรรมการบริษัท
  ดังต่อไปนี้

  1. สอบทานให้บริษัทมีรายงานทางการเงินอย่างถูกต้องและเพียงพอ

  2. สอบทานให้บริษัทมีระบบการควบคุมภายใน (Internal Control)
  และการตรวจสอบภายใน (Internal Audit) ที่เหมาะสมและมีประสิทธิผล
  และพิจารณาความเป็นอิสระของหน่วยงานตรวจสอบภายใน
  ตลอดจนให้ความเห็นชอบในการพิจารณาแต่งตั้ง โยกย้าย
  เลิกจ้างหัวหน้าหน่วยงานตรวจสอบภายใน
  หรือหน่วยงานอื่นใดที่รับผิดชอบเกี่ยวกับการตรวจสอบภายใน

  3. สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

  4. พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
  และเสนอค่าตอบแทน ของบุคคลดังกล่าว
  รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อยปีละ 1 ครั้ง

  5. พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
  ให้เป็นไปตามกฎหมายและข้อกำหนดของตลาดหลักทรัพย์ ทั้งนี้
  เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

  6. จัดทำรายงานของคณะกรรมการตรวจสอบ โดยเปิดเผยไว้ในรายงานประจำปีของบริษัท
  -รายงานคณะกรรมการตรวจสอบแสดงไว้ในรายงานฉบับนี้หน้า 119-120
  และในรายงานประจำปีของบริษัท หน้า 4-5

  7. ปฏิบัติการอื่นใดตามที่คณะกรรมการของบริษัทมอบหมาย
  ด้วยความเห็นชอบจากคณะกรรมการตรวจสอบ

  การปฏิบัติหน้าที่ของคณะกรรมการตรวจสอบ

ในรอบปี 2553 คณะกรรมการได้จัดให้มีการประชุมรวม 7 ครั้ง

  ---- --------------------- ---------------------------------------------
       ชื่อ – นามสกุล           จำนวนครั้งที่เข้าร่วมประชุม/จำนวนครั้งที่จัดประชุมทั้งหมด

  1.   นายอรุณ งามดี           7/7

  2.   นายประธาน รังสิมาภรณ์    7/7

  3.   นายมานิต บุญประกอบ      7/7
  ---- --------------------- ---------------------------------------------

  คณะกรรมการสรรหา

  คณะกรรมการสรรหา ณ วันที่ 31 ธันวาคม 2553 ประกอบด้วยกรรมการรวม 3 คน ได้แก่

  1. นางสาวรัตนา มาลีนนท์ ประธานกรรมการสรรหา

  2 นายประชุม มาลีนนท์ กรรมการสรรหา

  3. นางรัชนี นิพัทธกุศล กรรมการสรรหา

ขอบเขตอำนาจหน้าที่ของคณะกรรมการสรรหา

คณะกรรมการสรรหาของบริษัทมีขอบเขต หน้าที่ และความรับผิดชอบต่อคณะกรรมการบริษัท
ดังต่อไปนี้

1.  กำหนดวิธีการและหลักเกณฑ์การสรรหากรรมการบริษัทฯ รวมถึงผู้บริหารระดับสูงของบริษัท
    เพื่อให้เกิดความโปร่งใส

2.  ทำหน้าที่คัดเลือกบุคคลที่สมควรได้รับการเสนอรายชื่อเป็นกรรมการใหม่
    รวมถึงผู้บริหารระดับสูง

3.  ทำความเห็นเสนอต่อคณะกรรมการรายงานผลการปฏิบัติหน้าที่ต่อคณะกรรมการอย่างสม่ำเสมอ

การปฏิบัติหน้าที่ของคณะกรรมการสรรหา

ในรอบปี 2553 คณะกรรมการได้จัดให้มีการประชุมรวม 2 ครั้ง

  ------ ------------------- ---------------------------------------------
         ชื่อ – นามสกุล         จำนวนครั้งที่เข้าร่วมประชุม/จำนวนครั้งที่จัดประชุมทั้งหมด

  1.     นางสาวรัตนา มาลีนนท์   2/2

  2.     นายประชุม มาลีนนท์     2/2

  3.     นางรัชนี นิพัทธกุศล      2/2
  ------ ------------------- ---------------------------------------------

1.  การสรรหากรรมการและผู้บริหาร

  ข้อบังคับของบริษัทกำหนดให้บริษัทมีกรรมการไม่น้อยกว่า 5 คน
  โดยกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในราชอาณาจักร
  กรรมการได้รับการแต่งตั้งจากที่ประชุมผู้ถือหุ้น
  ทุกๆครั้งที่มีการประชุมผู้ถือหุ้นประจำปีจะมีกรรมการหนึ่งในสามต้องออกจากตำแหน่งตามวาระ
  การเลือกตั้งกรรมการเป็นไปตามข้อบังคับของบริษัท
  ที่กำหนดให้ผู้ถือหุ้นแต่ละท่านมีคะแนนเสียงเท่ากับจำนวนหุ้นที่ตนถือ
  และสามารถใช้คะแนนเสียงที่มีอยู่ทั้งหมดเลือกบุคคลเดียวหรือหลายคนเป็นกรรมการก็ได้
  แต่จะแบ่งแยกคะแนนเสียงที่ตนมีอยู่ให้แก่บุคคลใดมากน้อยเพียงใดไม่ได้
  และให้บุคคลที่ได้รับคะแนนสูงสุดตามลำดับลงมา
  เป็นผู้ได้รับการเลือกตั้งเป็นกรรมการเท่ากับจำนวนกรรมการที่พึงจะเลือกตั้งในครั้งนั้น
  ในกรณีที่มีตำแหน่งกรรมการว่างลงเพราะเหตุอื่นนอกจากถึงคราวออกตามวาระ
  ข้อบังคับกำหนดให้คณะกรรมการสามารถเลือกบุคคลเข้าเป็นกรรมการแทนกรรมการท่านดังกล่าว
  เว้นแต่ในกรณีที่วาระของกรรมการท่านดังกล่าวเหลือน้อยกว่า 2 เดือน
  ในกรณีนี้คณะกรรมการสรรหาจะเป็นผู้เสนอชื่อบุคคลให้คณะกรรมการพิจารณาแต่งตั้ง
  ในส่วนของการสรรหาเจ้าหน้าที่บริหารอาจจะดำเนินการสรรหาโดยผู้บังคับบัญชาตามลำดับชั้น
  หรือผ่านคณะกรรมการสรรหาขึ้นอยู่กับตำแหน่งที่จะสรรหา
  ที่ผ่านมาการเปลี่ยนแปลงในตำแหน่งต่างๆของเจ้าหน้าที่บริหารมีไม่บ่อยนัก

  8.3 ค่าตอบแทนกรรมการและ ผู้บริหารในรอบปี 2553

8.3.1. ค่าตอบแทนกรรมการและผู้บริหารที่เป็นตัวเงิน

  ณ สิ้นปี 2553 บริษัทมีกรรมการรวมทั้งสิ้น 14 คน และมีเจ้าหน้าที่บริหารทั้งสิ้น 8 คน
  โดยที่ผู้บริหาร 7 คน เป็นกรรมการของบริษัทด้วย
  กรรมการและผู้บริหารได้รับค่าตอบแทนในรอบปี 2553 ที่เป็นตัวเงิน ดังนี้

  (ก) ค่าตอบแทนกรรมการในรูปเบี้ยประชุมและเงินบำเหน็จกรรมการ 18,215,000.- บาท

  เงินบำเหน็จกรรมการที่ยังไม่ได้จัดสรรจำนวน 1,000,000.- บาท

  (ข) ค่าตอบแทนรวมของเจ้าหน้าที่บริหารทุกคน 31,370,864.-บาท

  (ได้แก่ เงินเดือน ค่าพาหนะ ค่าครองชีพ โบนัสและเงินสมทบกองทุนสำรองเลี้ยงชีพ )

  ตารางแสดงค่าตอบแทนกรรมการปี 2553

  ในรอบปี 2553 คณะกรรมการได้จัดประชุมคณะกรรมการรวม 7 ครั้ง
  และคณะกรรมการตรวจสอบได้จัดประชุมรวม 7 ครั้ง และคณะกรรมการสรรหาประชุม 2 ครั้ง
  สามารถสรุปข้อมูลการเข้าประชุมและการจ่ายค่าตอบแทนกรรมการได้ ดังนี้

  ----- --------------------- --------------- --------------- ---------------
        ชื่อ – นามสกุล           เบี้ยประชุม        ค่าบำเหน็จ        รวม

  1.    นายวิชัย มาลีนนท์         105,000         2,082,000       2,187,000

  2.    นายประสาร มาลีนนท์      60,000          1,227,250       1,287,250

  3.    นายประวิทย์ มาลีนนท์      70,000          1,227,250       1,297,250

  4.    นายประชุม มาลีนนท์       90,000          1,227,250       1,307,250

  5.    นางสาวรัตนา มาลีนนท์     90,000          1,227,250       1,307,250

  6.    นางสาวนิภา มาลีนนท์      70,000          1,227,250       1,297,250

  7.    นางสาวอัมพร มาลีนนท์     70,000          1,227,250       1,297,250

  8.    นางรัชนี นิพัทธกุศล        90,000          1,227,250       1,307,250

  9.    นายอรุณ งามดี           140,000         1,100,000       1,240,000

  10.   นายประธาน รังสิมาภรณ์    140,000         1,000,000       1,140,000

  11.   นายมานิต บุญประกอบ      140,000         1,000,000       1,140,000

  12.   นายแมทธิว กิจโอธาน      60,000          1,227,250       1,287,250

  13.   นายชาญศักดิ์ เฟื่องฟู       30,000          1,000,000       1,030,000

  14.   นายสมชัย บุญนำศิริ        30,000          1,000,000       1,030,000
  ----- --------------------- --------------- --------------- ---------------

  หมายเหตุ * นายชาญศักดิ์ เฟื่องฟู และนายสมชัย บุญนำศิริ
  เข้าปฏิบัติหน้าที่ครั้งแรกในการประชุมคณะกรรมการบริษัท ครั้งที่ 5 เดือนพฤษภาคม 2553
  ภายหลังจากที่ได้รับการแต่งตั้งจากที่ประชุมสามัญผู้ถือหุ้นประจำปี 2553 ดังนั้น ตลอดปี 2553
  จึงได้เข้าร่วมประชุมทั้งหมด 3 ครั้ง จาก 7 ครั้ง

  8.3.2 ค่าตอบแทนอื่น เช่น โครงการให้สิทธิซื้อหุ้น หลักทรัพย์แปลงสภาพ หุ้นกู้
  หรือสิทธิประโยชน์อย่างอื่นที่ผู้บริหารได้รับจากบริษัท

-ไม่มี-

4.  การกำกับดูแลกิจการ

รายงานการปฏิบัติตามหลักการกำกับดูแลกิจการที่ดี

บริษัท บีอีซี เวิลด์ จำกัด (มหาชน)

สำหรับปี 2553

หมวดที่ 1 สิทธิของผู้ถือหุ้น

  1. คณะกรรมการได้กำหนดนโยบายการกำกับดูแลกิจการในส่วนที่เกี่ยวกับ สิทธิของผู้ถือหุ้น
  และการปฏิบัติต่อผู้ถือหุ้น ดังนี้

1.  บริษัทจะเคารพสิทธิและการปฏิบัติต่อผู้ถือหุ้น และผู้มีส่วนได้เสียทุกกลุ่ม ด้วยความซื่อสัตย์สุจริต
    เสมอภาค และเที่ยงธรรม

2.  บริษัทจะดำเนินงานด้วยความโปร่งใส สามารถตรวจสอบได้
    และเปิดเผยข้อมูลแก่ผู้เกี่ยวข้องทุกฝ่ายอย่างครบถ้วนเพียงพอ ตรงต่อความเป็นจริง
    และไม่ทำให้สำคัญผิดในสาระสำคัญ ไม่ปกปิดข้อมูลที่ควรต้องแจ้งในสาระสำคัญ
    รวมทั้งข้อมูลต้องเป็นปัจจุบัน และส่งให้แก่ผู้ที่เกี่ยวข้องตามกำหนดเวลา อย่างทั่วถึง

  คณะกรรมการได้กำกับดูแลการทำงานของเลขานุการบริษัท และหน่วยงานนักลงทุนสัมพันธ์
  เพื่อให้มีการนำนโยบายฯ ไปปรับใช้ในการปกป้องสิทธิของผู้ถือหุ้น
  และการส่งเสริมให้ผู้ถือหุ้นใช้สิทธิ ได้แก่ สิทธิในการรับเงินปันผล
  สิทธิในการได้รับข่าวสารปัจจุบันของกิจการ
  โดยการเผยแพร่ข่าวสารผ่านระบบเผยแพร่ข้อมูลอิเล็กทรอนิกส์ของตลาดหลักทรัพย์ฯ
  และการเผยแพร่ไว้บนเว็บไซต์ของบริษัท www.becworld.com
  ให้ผู้ถือหุ้นและนักลงทุนได้รับข่าวสารในเวลาอันสมควร
  โดยข้อมูลมีสาระสำคัญเพียงพอเป็นประโยชน์ในการตัดสินใจลงทุน
  และส่งเสริมให้ผู้ถือหุ้นใช้สิทธิในการเข้าร่วมประชุมและออกเสียงลงคะแนน
  การแสดงความคิดเห็นในที่ประชุมผู้ถือหุ้น รวมถึงการใช้สิทธิการเลือกตั้งคณะกรรมการบริษัท
  การกำหนดค่าตอบแทนกรรมการ แต่งตั้งผู้สอบบัญชีและกำหนดจำนวนเงินค่าสอบบัญชี
  และการใช้สิทธิร่วมตัดสินใจในการเปลี่ยนแปลงที่สำคัญๆ ที่มีผลกระทบต่อบริษัท เป็นต้น

2.  คณะกรรมการได้กำกับดูแลการทำงานของเลขานุการบริษัท และเจ้าหน้าที่นักลงทุนสัมพันธ์
    เพื่อให้บริษัทดูแลผู้ถือหุ้นมากกว่าสิทธิตามกฎหมาย เช่น
    สิทธิในการได้รับสารสนเทศอย่างเพียงพอในการตัดสินใจ
    โดยข้อมูลข่าวสารที่ได้รับต้องเป็นปัจจุบัน มีความถูกต้อง ครบถ้วน โปร่งใส
    และเพื่อให้เป็นการเผยแพร่อย่างทั่วถึงทันเวลา
    คณะกรรมการได้จัดให้มีการเผยแพร่สารสนเทศที่สำคัญบน เว็บไซต์ ของบริษัท
    www.becworld.com ตลอดจนจัดให้ผู้ถือหุ้นเข้าเยี่ยมชมกิจการ
    บริษัทมีการทำข่าวประชาสัมพันธ์เกี่ยวกับพัฒนาการในการดำเนินธุรกิจของกลุ่มบริษัท
    ในรูปข่าวธุรกิจ และ/หรือ ข่าวบันเทิงออกอากาศทางสื่อโทรทัศน์ไทยทีวีสีช่อง 3
    ที่กลุ่มบริษัทบริหารอยู่ ซึ่งเป็นสื่อที่มีประสิทธิภาพสูงในการเข้าถึงประชากรทั่วประเทศ

3.  ในการประชุมสามัญผู้ถือหุ้น ปี 2553
    คณะกรรมการได้อำนวยความสะดวกให้ผู้ถือหุ้นได้ใช้สิทธิในการเข้าร่วมประชุมและออกเสียงอย่างเต็มที่
    โดยไม่มีการกระทำใดๆ ที่มีลักษณะเป็นการจำกัดสิทธิ หรือริดรอนสิทธิของผู้ถือหุ้น
    ในการเข้าถึงสารสนเทศของบริษัทที่ต้องเปิดเผยตามข้อกำหนดต่างๆ
    และการเข้าร่วมประชุมผู้ถือหุ้น
    รวมถึงไม่มีการแจกเอกสารเพิ่มเติมในที่ประชุมผู้ถือหุ้นอย่างกะทันหัน
    ไม่เพิ่มวาระการประชุมหรือเปลี่ยนแปลงข้อมูลสำคัญ
    และอนุญาตให้ผู้ถือหุ้นที่มาสายเข้าร่วมประชุมได้

4.  บริษัทแจ้งสารสนเทศมติที่ประชุมคณะกรรมการ เรียกประชุมสามัญผู้ถือหุ้น ประจำปี 2553
    ผ่านสื่ออิเล็กทรอนิกส์ของตลาดหลักทรัพย์ฯ โดยได้แนบร่างหนังสือนัดประชุมสามัญผู้ถือหุ้น
    ที่คณะกรรมการบริษัทให้ความเห็นชอบแล้ว ภายในระบุข้อมูลเกี่ยวกับ วัน เวลา สถานที่
    วาระการประชุมและความเห็นกรรมการล่วงหน้า 39 วันก่อนวันประชุมผู้ถือหุ้น
    และได้เผยแพร่บนเว็บไซต์ทันทีหลังจากแจ้งสารสนเทศต่อตลาดหลักทรัพย์

5.  บริษัทมอบให้บริษัทศูนย์รับฝากหลักทรัพย์ (ประเทศไทย) จำกัด
    ซึ่งเป็นนายทะเบียนหุ้นของบริษัทเป็นผู้จัดส่งหนังสือเชิญประชุมฯให้แก่ผู้ถือหุ้นล่วงหน้า 14 วัน
    ก่อนการประชุมผู้ถือหุ้น

6.  บริษัทได้เปิดเผยข้อมูลสารสนเทศของบริษัทผ่านเว็บไซต์ของบริษัท
    และทำการปรับปรุงข้อมูลให้เป็นปัจจุบันตลอดเวลา
    เพื่อเป็นช่องทางให้ผู้ถือหุ้นได้มีโอกาสศึกษาข้อมูลของบริษัทได้อย่างเต็มที่

7.  ในการประชุมสามัญผู้ถือหุ้นปี 2553
    ประธานที่ประชุมได้จัดสรรเวลาในการประชุมอย่างเหมาะสมและได้เปิดโอกาสให้ผู้ถือหุ้นได้มีโอกาสแสดงความคิด
    และซักถามต่อที่ประชุมตามระเบียบวาระการประชุมอย่างเต็มที่
    โดยรายละเอียดสามารถดูได้จากรายงานการประชุมผู้ถือหุ้นในเว็บไซต์ของบริษัท

8.  ในการประชุมสามัญผู้ถือหุ้นปี 2553 ประธานคณะกรรมการชุดย่อยต่างๆ ซึ่งประกอบไปด้วย
    ประธานคณะกรรมการตรวจสอบ และประธานคณะกรรมการสรรหา ได้เข้าร่วมประชุมด้วย
    และเปิดโอกาสให้ผู้ถือหุ้นได้ซักถามในเรื่องที่เกี่ยวข้องได้
    โดยรายละเอียดสามารถดูได้จากรายงานการประชุมผู้ถือหุ้นใน เว็บไซต์ของบริษัท

9.  บริษัทได้ตระหนักความสำคัญของการป้องกันการใช้ประโยชน์จากข้อมูลภายในในทางมิชอบ
    อันจะก่อให้เกิดความไม่เป็นธรรมต่อผู้ถือหุ้น
    คณะกรรมการจึงได้กำหนดเป็นนโยบายและทำบันทึกแจ้งเป็นลายลักษณ์อักษรให้กรรมการ
    ผู้บริหาร และพนักงานที่มีส่วนรู้ข้อมูลภายในได้รับทราบ
    โดยกรรมการ/ผู้บริหาร/พนักงานที่ได้ล่วงรู้ข้อมูลเกี่ยวกับฐานะการเงินของกลุ่มบริษัท
    รวมถึงข้อมูลอื่นใดที่มีผลกระทบต่อราคาซื้อขายหุ้นของบริษัทที่ยังไม่ได้เผยแพร่เป็นการทั่วไป
    ไม่ควรทำการซื้อขายหลักทรัพย์ของบริษัทในช่วงระยะ2สัปดาห์เป็นอย่างน้อย
    ก่อนที่บริษัทจะประกาศผลการดำเนินงานในแต่ละไตรมาส
    หรือก่อนแจ้งสารสนเทศที่มีผลกระทบต่อราคาหุ้นของบริษัท นอกจากนี้
    ได้กำหนดให้กรรมการและผู้บริหารที่มีหน้าที่รายงานการถือครองหลักทรัพย์ต่อสำนักงาน กลต.
    ต้องจัดส่งสำเนารายงานดังกล่าวให้แก่เลขานุการบริษัท
    เพื่อรายงานการเปลี่ยนแปลงการถือหลักทรัพย์ต่อที่ประชุมคณะกรรมการเพื่อทราบทุกครั้งที่มีการประชุม
    ซึ่งในปี 2553 พบว่าทุกท่านให้ความร่วมมือและปฏิบัติตามนโยบายบริษัททุกประการ

  คณะกรรมการได้กำหนดนโยบายป้องกันความขัดแย้งทางผลประโยชน์
  โดยกำหนดให้กรรมการและผู้บริหารรวมถึงผู้เกี่ยวข้องของกรรมการและผู้บริหาร
  หากทราบเป็นการล่วงหน้าว่าจะมีการทำรายการใดๆระหว่างกลุ่มบริษัท
  ที่ทำให้ตนและผู้เกี่ยวข้องมีส่วนได้เสียในการทำรายการนั้นๆ
  ตนมีหน้าที่ต้องรีบเปิดเผยข้อมูลส่วนได้เสียดังกล่าว พร้อมเอกสารหลักฐาน
  ต่อเลขานุการบริษัททันทีที่ทราบ เพื่อเสนอให้คณะกรรมการบริษัทได้รับทราบ
  เพื่อให้คณะกรรมการสามารถตัดสินใจเพื่อประโยชน์โดยรวมของบริษัท
  และได้กำหนดเป็นมารยาทของคณะกรรมการว่าในการประชุมเพื่อพิจารณาการทำธุรกรรมใดที่มีกรรมการหรือผู้บริหารและผู้เกี่ยวข้อง
  มีส่วนได้ส่วนเสียในการทำธุรกรรมนั้นๆ บุคคลนั้นไม่ควรอยู่ร่วมในที่ประชุม
  เพื่อให้ที่ประชุมมีความเป็นอิสระในการพิจารณา

หมวดที่ 2 การปฏิบัติต่อผู้ถือหุ้นอย่างเท่าเทียมกัน

ในการจัดประชุมสามัญผู้ถือหุ้นประจำปี 2553 ที่ผ่านมา
บริษัทได้ให้ความสำคัญต่อการปฏิบัติต่อผู้ถือหุ้นอย่างเท่าเทียมกันทุกราย
โดยไม่มีการเลือกปฏิบัติแต่อย่างใด และบริษัทได้ปฏิบัติตามแนวทางที่ดี
ตามหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
และตามที่ตลาดหลักทรัพย์แห่งประเทศไทยแนะนำไว้ โดยมีรายละเอียดดังนี้

  ก่อนการประชุมผู้ถือหุ้น

1.  คณะกรรมการเปิดโอกาสให้ผู้ถือหุ้นสามารถใช้สิทธิของตนเองตามกฎหมายได้อย่างเต็มที่โดยได้เปิดช่องทางให้ผู้ถือหุ้นสามารถติดต่อกับบริษัท
    รวมถึงติดต่อคณะกรรมการของบริษัทผ่านทางเว็บไซต์ของบริษัท www.becworld.com
    หรือติดต่อส่วนงานนักลงทุนสัมพันธ์ได้ที่ E-mail address: ir@becworld.com
    หรือจะมาติดต่อที่สำนักงานด้วยตนเอง ที่อาคารมาลีนนท์ ทาวเวอร์
    ซึ่งหากผู้ถือหุ้นรายใดประสงค์จะเสนอความเห็น ข้อเสนอแนะ หรือข้อซักถามใดๆ
    ต่อคณะกรรมการ
    ก็สามารถทำได้โดยเสนอเรื่องผ่านช่องทางที่บริษัทได้จัดเตรียมไว้ให้ดังที่กล่าวข้างต้น
    พร้อมรายละเอียดของข้อมูลประกอบการพิจารณาได้
    ซึ่งหากผู้ถือหุ้นมีการเสนอเรื่องดังกล่าวมายังบริษัท
    บริษัทโดยสำนักเลขานุการบริษัทจะดำเนินการเสนอเรื่องฯเข้าที่ประชุมคณะกรรมการบริษัท
    เพื่อพิจารณาได้ทันตามลำดับขั้นตอน
    ก่อนที่ประชุมคณะกรรมการมีมติเรียกประชุมสามัญผู้ถือหุ้นด้วย โดยในปี 2553
    ไม่มีผู้ถือหุ้นส่วนน้อยเสนอเรื่องเพื่อบรรจุเป็นวาระการประชุม
    และเสนอชื่อบุคคลเพื่อเข้าดำรงตำแหน่งกรรมการแต่อย่างใด

2.  เนื่องจาก คณะกรรมการได้จัดให้มีหน่วยงานนักลงทุนสัมพันธ์เพื่อติดต่อ ประสานงาน ดูแล
    และให้ข้อมูลต่างๆ แก่ผู้ถือหุ้นและนักลงทุนทั่วไป
    ซึ่งหน่วยงานนักลงทุนสัมพันธ์ได้จัดให้มีกิจกรรมต่างๆ
    ซึ่งเป็นประโยชน์แก่ผู้ถือหุ้นและนักลงทุนทั่วไปของบริษัท ดูรายละเอียดในหมวด 4 หน้า 77-79
    และบริษัทยังได้ใช้ช่องทางผ่านสื่ออิเลกทรอนิกส์ของตลาดหลักทรัพย์ฯ
    ในการแจ้งข้อมูลสำคัญให้ผู้ถือหุ้นทราบ

3.  กรณีที่มีผู้ถือหุ้นเสนอวาระการประชุม
    บริษัทจะรับพิจารณาเรื่องดังกล่าวเป็นวาระการประชุมเมื่อเห็นว่าเรื่องดังกล่าวมีประโยชน์ต่อผู้ถือหุ้นโดยรวม
    และเป็นประเด็นที่อยู่ในวิสัยที่คณะกรรมการสามารถดำเนินการได้
    ไม่ขัดต่อกฎหมายและระเบียบที่เกี่ยวข้องด้วย
    ก็จะพิจารณาบรรจุเป็นวาระการประชุมผู้ถือหุ้นต่อไป
    รวมถึงการสรุปความเห็นของคณะกรรมการเกี่ยวกับวาระนั้นๆ เสนอต่อผู้ถือหุ้นด้วย
    ส่วนกรณีการเสนอชื่อบุคคลฯนั้น
    คณะกรรมการสรรหาจะพิจารณาคุณสมบัติของบุคคลที่ผู้ถือหุ้นเสนอ
    ตามกระบวนการสรรหาที่บริษัทกำหนดไว้ ก่อนเสนอต่อที่ประชุมคณะกรรมการเพื่อพิจารณาต่อไป

4.  ในกรณีที่คณะกรรมการพิจารณาเรื่องที่ผู้ถือหุ้นเสนอเข้ามาแล้ว
    เห็นว่าสิ่งที่ผู้ถือหุ้นเสนอไม่เป็นประโยชน์ต่อผู้ถือหุ้นโดยรวม
    หรืออาจเป็นกรณีที่ผู้ถือหุ้นเสนอเรื่องเข้ามาในช่วงเวลาที่กระชั้นชิดเกินไป
    ทำให้ไม่สามารถพิจารณาตามขั้นตอนได้ รวมถึง
    กรณีการเสนอชื่อบุคคลฯเพื่อตั้งเป็นกรรมการนั้น
    หากไม่มีเวลาเพียงพอในการพิจารณาคุณสมบัติตามเกณฑ์ของบริษัท
    และไม่สามารถเสนอได้ทันการประชุมคณะกรรมการ
    คณะกรรมการมอบหมายให้เลขานุการบริษัทในการติดต่อและชี้แจงเหตุผล
    เพื่อชี้แจงเหตุผลที่ไม่บรรจุเรื่องที่ผู้ถือหุ้นเสนอเป็นวาระการประชุมผู้ถือหุ้น
    หรือไม่เสนอชื่อบุคคลที่ผู้ถือหุ้นเสนอต่อที่ประชุมผู้ถือหุ้น ให้ผู้ถือหุ้นท่านนั้นได้รับทราบต่อไป

5.  นอกจากหนังสือเชิญประชุมและเอกสารประกอบการประชุมแล้ว บริษัทได้จัดส่งหนังสือมอบฉันทะ
    พร้อมด้วยคำอธิบายเอกสาร/หลักฐานที่ผู้ถือหุ้นหรือผู้รับมอบฉันทะ ต้องแสดง และ/หรือ
    ประกอบการมอบฉันทะ เพื่อลงทะเบียนเข้าร่วมประชุม แนบไปกับหนังสือเชิญประชุมด้วย

6.  ในการแจ้งสารสนเทศถึงตลาดหลักทรัพย์ เมื่อวันที่ 19 มีนาคม 2553 เรื่อง
    แจ้งมติเรียกประชุมสามัญผู้ถือหุ้นประจำปี 2553
    บริษัทได้แจ้งล่วงหน้าว่าบริษัทจะแสดงหนังสือเชิญประชุมผู้ถือหุ้นปี 2553
    ซึ่งจะนำส่งให้แก่ผู้ถือหุ้นทางไปรษณีย์
    แสดงไว้ในตอนท้ายของสารสนเทศทั้งฉบับภาษาไทยและภาษาอังกฤษด้วย นอกจากนี้
    บริษัทได้นำร่างหนังสือเชิญประชุม พร้อมด้วยเอกสารประกอบการประชุม งบการเงิน
    หนังสือมอบฉันทะ
    พร้อมด้วยคำชี้แจงเอกสารและหลักฐานที่ผู้เข้าร่วมประชุมต้องแสดงก่อนเข้าร่วมประชุม
    โดยข้อมูลทั้งหมดเหมือนกับข้อมูลที่บริษัทจะส่งให้ผู้ถือหุ้นในรูปแบบเอกสาร
    ทั้งภาษาไทยและภาษาอังกฤษ ขึ้นแสดงบนเว็บไซต์ของบริษัทภายในวันที่ 24 มีนาคม 2553
    ซึ่งเป็นการแสดงเอกสารล่วงหน้าก่อนประชุมประมาณ 36 วัน ในส่วนของเอกสารประกอบ
    การประชุมวาระที่ 1 ซึ่งเป็นรายงานการประชุมสามัญผู้ถือหุ้นปี 2552นั้น
    บริษัทได้นำขึ้นแสดงบนเว็บไซต์ตั้งแต่ 14 วัน หลังการประชุมสามัญฯปี 2552 แล้วเสร็จ;
    ซึ่งผู้ถือหุ้นที่ประสงค์จะได้ศึกษาข้อมูลประกอบการประชุมเป็นการล่วงหน้า
    ก่อนได้รับหนังสือเชิญฯ และเอกสารประกอบการประชุมทางไปรษณีย์ลงทะเบียน
    ก็สามารถเข้ามาดูได้ที่เว็บไซต์ของบริษัท โดยบริษัทได้แสดงงบดุลและบัญชีกำไรขาดทุน
    สำหรับปีสิ้นสุด ณ วันที่ 31 ธันวาคม 2552 ซึ่งเป็นข้อมูลหลักในรายงานประจำปี 2552
    ทั้งฉบับภาษาไทยและภาษาอังกฤษ บนเว็บไซต์ล่วงหน้า 35 วันก่อนการประชุมผู้ถือหุ้น

7.  สืบเนื่องจากช่วงไตรมาสสองของปี 2553
    มีการชุมนุมทางการเมืองย่านถนนราชดำริและถนนสีลม
    ซึ่งอาจส่งผลให้เกิดความไม่สะดวกปลอดภัยต่อผู้ถือหุ้นที่จะมาเข้าร่วมประชุม
    ที่ประชุมคณะกรรมการบริษัท เมื่อวันที่ 23 เมษายน 2553
    จึงได้มีมติให้เปลี่ยนสถานที่ประชุมจากโรงแรมดุสิตธานี ไปเป็นโรงแรมอิมพีเรียล ควีนส์ปาร์ค
    และเพื่อให้บริษัทมีเวลาเพียงพอในการแจ้งการเปลี่ยนสถานที่จัดการประชุมต่อผู้ถือหุ้นทางไปรษณีย์ลงทะเบียนล่วงหน้าก่อนประชุม
    7 วัน คณะกรรมการจึงได้มีมติให้เลื่อนกำหนดวันประชุมด้วย
    ซึ่งในช่วงเวลาดังกล่าวมีบริษัทจดทะเบียนหลายบริษัทที่มีความจำเป็นในภาวะเดียวกันนี้ที่ทำให้ต้องเปลี่ยนสถานที่จัดการประชุมสามัญผู้ถือหุ้นเช่นกัน
    โดยมีบางบริษัทได้พิจารณาเลื่อนวันประชุมเพื่ออำนวยความสะดวกให้แก่ผู้ถือหุ้นด้วย บริษัทฯ
    ได้แจ้งมติการเปลี่ยนสถานที่จัดการประชุมฯและเลื่อนวันประชุมฯให้ผู้ถือหุ้นทราบผ่านระบบเผยแพร่ข้อมูลอิเลกทรอนิกส์ของตลาดหลักทรัพย์ฯด้วย

8.  บริษัทมอบให้บริษัทศูนย์รับฝากหลักทรัพย์ (ประเทศไทย) จำกัด
    ซึ่งเป็นนายทะเบียนหุ้นของบริษัท เป็นผู้จัดส่งหนังสือเชิญประชุมฯให้แก่ผู้ถือหุ้น สำหรับปี 2553
    บริษัทส่งหนังสือเชิญประชุมฯล่วงหน้าประมาณ 9 วัน ก่อนถึงวันประชุมฯ ตามกำหนดเดิม

9.  คณะกรรมการสนับสนุนให้ผู้ถือหุ้นใช้สิทธิในการเข้าร่วมประชุม และออกเสียงลงคะแนน
    บริษัทได้จัดส่งหนังสือมอบฉันทะทุกแบบให้แก่ผู้ถือหุ้นทุกราย
    เพื่ออำนวยความสะดวกในการใช้สิทธิออกเสียงลงคะแนน
    ในกรณีที่ผู้ถือหุ้นไม่สามารถเข้าร่วมประชุมได้
    บริษัทได้เปิดโอกาสให้ผู้ถือหุ้นมอบฉันทะให้บุคคลอื่นเข้าร่วมประชุมแทน
    หรืออาจพิจารณามอบฉันทะให้ นายมานิต บุญประกอบ – กรรมการอิสระ
    ซึ่งคณะกรรมการได้เสนอชื่อไว้ในคำชี้แจงการมอบฉันทะ
    เพื่อเป็นทางเลือกในการมอบฉันทะของผู้ถือหุ้น
    บริษัทสนับสนุนให้ผู้ถือหุ้นใช้หนังสือมอบฉันทะรูปแบบ
    ที่ผู้ถือหุ้นสามารถกำหนดทิศทางการลงคะแนนเสียงได้ ในการประชุมสามัญผู้ถือหุ้นประจำปี
    2553 ได้มีผู้ถือหุ้นทั้งชาวไทยและชาวต่างประเทศ โดยเฉพาะกลุ่มนักลงทุนสถาบันหลายราย
    ได้มอบฉันทะให้นายมานิต บุญประกอบ เป็นผู้ใช้สิทธิออกเสียงลงคะแนนแทน

10. บริษัทได้มีการลงประกาศหนังสือเชิญประชุมสามัญผู้ถือหุ้น ประจำปี 2553 ในหนังสือพิมพ์ข่าวหุ้น
    3 วันติดต่อกัน ประมาณ 1 สัปดาห์ก่อนถึงวันประชุม เพื่อบอกกล่าวเรียกประชุมผู้ถือหุ้น

11. สำหรับหนังสือเชิญประชุมสามัญผู้ถือหุ้น ประจำปี 2553
    คณะกรรมการบริษัทได้ดูแลให้มีการเปิดเผยข้อมูลประกอบการประชุมในแต่ละวาระอย่างเพียงพอเหมาะสม
    ต่อการพิจารณาตัดสินใจ ดังนี้

-   วาระการแต่งตั้งกรรมการ: ข้อมูลเบื้องต้นของบุคคลที่เสนอแต่งตั้ง ( เช่น คำนำหน้าชื่อ ชื่อ
    อายุ ประเภทกรรมการ การศึกษา ประสบการณ์
    รวมถึงข้อมูลความสัมพันธ์ที่อาจก่อให้เกิดความขัดแย้งทางผลประโยชน์ต่อบริษัท)
    การดำรงตำแหน่งในกิจการอื่น, โดยในปี 2553 เป็นการเสนอแต่งตั้งกรรมการอิสระ
    คณะกรรมการได้พิจารณาเสนอชื่อกรรมการอิสระรายเดิม
    แทนกรรมการที่ครบกำหนดออกตามวาระ
    โดยกรรมการที่ถูกเสนอชื่อในปีนี้ได้ผ่านการพิจารณาทบทวนคุณสมบัติจากคณะอนุกรรมการสรรหาแล้ว
    และบริษัทได้แสดงผลการปฏิบัติงานในปีล่าสุดไว้ด้วย นอกจากนี้ในปี 2553
    ได้มีการเสนอต่อที่ประชุมสามัญผู้ถือหุ้นประจำปี 2553
    เพื่อพิจารณาแต่งตั้งกรรมการอิสระเพิ่มอีก 2 คน ซึ่งคณะกรรมการสรรหา
    ได้เสนอต่อที่ประชุมคณะกรรมการบริษัท เพื่อเสนอต่อที่ประชุมสามัญผู้ถือหุ้นประจำปี 2553
    ให้แต่งตั้งนายชาญศักดิ์ เฟื่องฟู และนายสมชัย บุญนำศิริ ซึ่งกรรมการอิสระ 2 คนนี้
    ได้ผ่านการพิจารณาจากคณะกรรมการสรรหา ซึ่งนอกจากจะพิจารณาเรื่องความรู้ความสามารถ
    และประสบการณ์การทำงานแล้ว ยังได้พิจารณาคุณสมบัติตามที่พระราชบัญญัติ บริษัทมหาชนฯ
    กำหนด นอกจากนี้ คณะกรรมการได้แสดงความเห็นอย่างเพียงพอเหมาะสม
    เพื่อประกอบการตัดสินใจของผู้ถือหุ้นด้วย

-   วาระการพิจารณาค่าตอบแทนกรรมการ: สำหรับการประชุมปี 2553
    นี้บริษัทได้แจ้งจำนวนเงินและรูปแบบค่าตอบแทน อัตราที่ขอปรับเปรียบเทียบกับปีก่อน
    โดยเหตุผลและความจำเป็นในการขอปรับเพิ่มค่าตอบแทนกรรมการในครั้งนี้ เนื่องจาก
    บริษัทฯมีการปรับโครงสร้างคณะกรรมการ โดยมีการเพิ่มกรรมการอิสระจำนวน 2 คน
    เพื่อให้เป็นไปตามเกณฑ์ที่คณะกรรมการกำกับตลาดทุนกำหนด
    โดยที่บริษัทกำหนดค่าตอบแทนกรรมการเป็นตัวเงินเท่านั้น
    ไม่ได้กำหนดสิทธิประโยชน์อื่นใดเป็นพิเศษ ในการพิจารณาค่าตอบแทนกรรมการในแต่ละปีนั้น
    เนื่องจาก คณะกรรมการไม่ได้ตั้งคณะอนุกรรมการพิจารณาค่าตอบแทน
    คณะกรรมการจึงได้พิจารณาร่วมกัน
    โดยในส่วนของเงินบำเหน็จกรรมการที่ขออนุมัติจากที่ประชุมผู้ถือหุ้นเป็นเงินจำนวนหนึ่งนั้น
    คณะกรรมการพิจารณาจัดสรรค่าตอบแทนนี้ร่วมกันตามความเหมาะสม
    ในการเสนอวาระค่าตอบแทนกรรมการนี้
    คณะกรรมการได้แสดงความเห็นอย่างเพียงพอเหมาะสม เพื่อประกอบการตัดสินใจของผู้ถือหุ้น

-   วาระการแต่งตั้งผู้สอบบัญชีและกำหนดจำนวนเงินค่าสอบบัญชี:
    คณะกรรมการตรวจสอบเสนอชื่อผู้สอบบัญชีคนเดิม และสำนักงานสอบบัญชีเดิม,
    ได้ชี้แจงเหตุผลในการเลือกผู้สอบบัญชีคนเดิมแสดงไว้ในเอกสารประกอบการประชุมด้วย,
    คณะกรรมการตรวจสอบให้ความสำคัญต่อความเป็นอิสระในการปฏิบัติหน้าที่ของผู้สอบบัญชี
    คณะกรรมการตรวจสอบได้พิจารณาความสมเหตุสมผลในการปรับค่าสอบบัญชี
    รวมถึงความเหมาะสมของอัตราค่าสอบบัญชีที่เสนอปรับ,
    คณะกรรมการได้แสดงความเห็นอย่างเพียงพอเหมาะสม เพื่อประกอบการตัดสินใจของผู้ถือหุ้น

-   วาระการจ่ายเงินปันผล:
    บริษัทได้แสดงนโยบายการจ่ายเงินปันผลแสดงไว้ในหนังสือรายงานประจำปี หน้า 1
    และได้แสดงไว้เป็นข้อมูลประกอบการพิจารณาด้วย;
    คณะกรรมการได้ดูแลให้มีการแสดงรายละเอียดของเรื่องที่เสนออย่างเพียงพอ ได้แก่
    อัตราเงินปันผลที่เสนอจ่าย ข้อมูลอัตราเงินปันผลระหว่างกาล และยอดรวมเงินปันผลทั้งปี
    ข้อมูลกำไรสุทธิ
    และกำไรสะสมในงบการเงินเฉพาะของบริษัทและงบการเงินรวมของบริษัทและบริษัทย่อย
    รวมถึงได้แสดงตัวเลขอัตราเงินปันผลต่อกำไรสุทธิไว้เพื่อประกอบการพิจารณาด้วย,
    ความเห็นของคณะกรรมการเพียงพอและชัดเจนที่จะให้ผู้ถือหุ้นตัดสินใจ

-   ในปี 2553 บริษัทไม่มีวาระเพื่อพิจารณาเรื่องสำคัญของบริษัท เช่น การเพิ่ม/ลดทุน
    การแก้ไขข้อบังคับ การขาย/เลิก/โอนกิจการ การควบรวมกิจการ

12. ในกรณีที่ผู้ถือหุ้นมีคำถามที่เกี่ยวกับวาระการประชุม
    ก็อาจส่งคำถามที่เกี่ยวข้องกับวาระการประชุมถึงคณะกรรมการล่วงหน้าก่อนวันประชุม
    โดยส่งจดหมายถึงคณะกรรมการบริษัท
    หรือติดต่อผ่านหน่วยงานนักลงทุนสัมพันธ์หรือเลขานุการบริษัท
    หรือส่งคำถามผ่านเว็บไซต์ของบริษัท แต่ในปี 2553
    ไม่มีผู้ถือหุ้นท่านใดส่งคำถามที่เกี่ยวข้องกับวาระการประชุมถึงคณะกรรมการล่วงหน้าก่อนวันประชุม

วันประชุมผู้ถือหุ้น

1.  เพื่ออำนวยความสะดวกแก่ผู้ถือหุ้น
    บริษัทได้นำระบบคอมพิวเตอร์มาช่วยในการลงทะเบียนผู้เข้าประชุมผู้ถือหุ้น รวมถึง
    การพิมพ์บัตรลงคะแนน
    ซึ่งระบุรายละเอียดผู้เข้าร่วมประชุมและจำนวนหุ้นที่มีสิทธิออกเสียงลงคะแนนแยกรายวาระ

2.  กรรมการเข้าร่วมประชุมรวม 10 คนจาก 12 คน
    ประธานกรรมการที่ไม่สามารถเข้าร่วมประชุมได้
    ประธานกรรมการตรวจสอบและประธานกรรมการสรรหาเข้าร่วมประชุม
    ผู้อำนวยการฝ่ายเข้าร่วมประชุมครบทุกคน
    โดยรองประธานกรรมการซึ่งดำรงตำแหน่งประธานเจ้าหน้าที่ปฏิบัติการด้วย
    ได้ทำหน้าที่เป็นประธานที่ประชุม นอกจากนี้ บริษัทได้เชิญตัวแทนผู้สอบบัญชี
    และที่ปรึกษากฎหมายเข้าร่วมประชุมเพื่อร่วมชี้แจงและตอบคำถามของผู้ถือหุ้นด้วย

3.  ก่อนเริ่มการประชุม ประธานที่ประชุมได้แจ้งองค์ประชุม
    ซึ่งประกอบด้วยจำนวนรายของผู้เข้าร่วมประชุม และจำนวนคะแนนเสียง นอกจากนี้
    ได้ชี้แจงกฎเกณฑ์ ระเบียบวิธีในการออกเสียงลงคะแนน ให้ที่ประชุมได้รับทราบ
    จากนั้นจึงได้เริ่มการประชุม

4.  บริษัทไม่มีการเพิ่มวาระการประชุมที่ไม่ได้แจ้งให้ผู้ถือหุ้นทราบเป็นการล่วงหน้า

5.  ประธานที่ประชุมดำเนินการประชุมทีละวาระ
    ตามลำดับที่กำหนดไว้ในหนังสือเชิญประชุมที่ได้จัดส่งให้แก่ผู้ถือหุ้น
    โดยไม่มีการสลับวาระหรือเพิ่มวาระ

6.  การออกเสียงลงคะแนน
    ประธานที่ประชุมได้กำหนดให้ใช้บัตรลงคะแนนเสียงในแต่ละวาระการประชุม
    เพื่อให้เกิดความโปร่งใสและตรวจสอบได้ในกรณีมีข้อโต้แย้งในภายหลัง
    โดยบริษัทได้จัดทำบัตรลงคะแนนเสียงสำหรับวาระเพื่อพิจารณาทุกวาระ
    โดยวาระเลือกตั้งกรรมการ ได้แยกบัตรลงคะแนนเป็นรายคน สำหรับการประชุมปี 2553 นี้
    บริษัทได้ขอความร่วมมือผู้ถือหุ้นให้ส่งใบลงคะแนนวาระเลือกตั้งกรรมการเพื่อการจัดเก็บเป็นหลักฐานด้วย

7.  ในวาระการเลือกตั้งกรรมการ
    ประธานจะเสนอให้ที่ประชุมพิจารณาเลือกตั้งกรรมการแทนกรรมการที่ต้องออกตามวาระ
    โดยจะเสนอรายชื่อบุคคลที่คณะกรรมการเห็นสมควรให้ที่ประชุมพิจารณาเป็นรายคน
    เพื่อให้ผู้ถือหุ้นได้ใช้สิทธิในการแต่งตั้งกรรมการเป็นรายคน

8.  ประธานที่ประชุมฯ เป็นผู้ควบคุมการประชุมให้อยู่ในความสงบเรียบร้อย
    โดยได้จัดสรรเวลาในการประชุมแต่ละวาระอย่างเหมาะสม
    เพื่อให้ผู้เข้าร่วมประชุมสามารถแสดงความคิดเห็น ข้อเสนอ แนะ
    รวมถึงสอบถามประเด็นข้อสงสัยในเรื่องต่างๆ
    ที่เกี่ยวข้องกับวาระการประชุมหรือเกี่ยวข้องกับบริษัทได้อย่างเต็มที่
    โดยประธานฯได้พิจารณาจัดสรรเวลาตามสมควรให้กรรมการบริหาร
    หรือผู้บริหารที่เกี่ยวข้องได้มีโอกาสชี้แจง/ตอบคำถามแก่ผู้เข้าร่วมประชุม
    และเพื่อเป็นการเคารพสิทธิของผู้เข้าร่วมประชุมทุกคน
    ประธานฯจึงต้องพิจารณาควบคุมการประชุม ไม่ให้ยืดเยื้อ
    ให้ผู้เข้าร่วมประชุมต้องเสียเวลามาก ดังนั้น
    หากประเด็นข้อซักถามใดไม่เกี่ยวข้องกับวาระการประชุมหรือเกี่ยวข้องกับบริษัท
    ก็จะขออนุญาตตอบผู้เข้าร่วมประชุมหลังจากปิดการประชุมแล้ว สำหรับปี 2553
    ประธานฯได้จัดสรรเวลาให้กรรมการบริหารและผู้บริหารได้ตอบคำถามทุกคำถามในระหว่างดำเนินการประชุม

  หลังวันประชุมผู้ถือหุ้น

1.  สำหรับการประชุมปี 2553 เลขานุการบริษัทรับผิดชอบจัดทำบันทึกรายงานการประชุมผู้ถือหุ้น
    โดยได้ระบุ วันเวลาและสถานที่ประชุม, องค์ประชุม
    ซึ่งแยกเป็นจำนวนหุ้นและจำนวนผู้ถือหุ้นและผู้รับมอบฉันทะ,
    รายชื่อกรรมการและผู้บริหารที่เข้าร่วมประชุม,
    แจ้งระเบียบวิธีที่ใช้ในการออกเสียงลงคะแนน, วาระการประชุมและมติที่ประชุมในแต่ละวาระ
    โดยแยกเป็นคะแนนที่เห็นด้วย ไม่เห็นด้วย หรืองดออกเสียง
    พร้อมประเด็นข้อซักถาม/ข้อเสนอแนะจากผู้ถือหุ้น รวมถึงคำตอบจากกรรมการบริษัท
    อย่างถูกต้อง ครบถ้วน

2.  เลขานุการบริษัทได้นำส่งร่างรายงานการประชุมผู้ถือหุ้นสามัญผู้ถือหุ้น ประจำปี 2553
    นำส่งตลาดหลักทรัพย์ภายในกำหนด 14วันนับจากวันประชุมฯ
    นอกจากนี้ได้นำเสนอร่างรายงานการประชุมสามัญผู้ถือหุ้น ประจำปี 2553
    ต่อที่ประชุมคณะกรรมการ ครั้งที่ 5/2553 เมื่อวันที่ 13 พฤษภาคม 2553
    ซึ่งเป็นการประชุมคณะกรรมการครั้งแรกหลังจากเสร็จสิ้นการประชุมผู้ถือหุ้น
    เพื่อให้กรรมการผู้เข้าร่วมประชุมผู้ถือหุ้นได้ร่วมพิจารณาความครบถ้วนถูกต้องของรายงานฯ
    จาก นั้น จึงได้นำเสนอให้กรรมการผู้มีอำนาจลงนามรับรองรายงานฯ
    และนำส่งให้แก่ตลาดหลักทรัพย์อีกครั้งหนึ่ง
    นอกจากนี้ได้นำส่งรายงานการประชุมสามัญผู้ถือหุ้นประจำปี 2553
    ซึ่งที่ประชุมได้มีมติพิจารณาอนุมัติงบการเงินปี 2552 พร้อมกับนำส่งงบการเงินปี 2552
    ต่อกระทรวงพาณิชย์ฯ ภายในเดือนพฤษภาคม ปี 2553 ด้วย

3.  บริษัทได้เผยแพร่รายงานการประชุมผู้ถือหุ้นไว้บนเว็บไซต์ของบริษัท
    หลังจากที่ได้ยื่นรายงานฯต่อตลาดหลักทรัพย์แล้ว สำหรับปี 2553
    ได้นำขึ้นแสดงบนเว็บไซต์ภายใน 14 วันนับจากวันประชุมผู้ถือหุ้น
    เพื่อให้ผู้ถือหุ้นที่ไม่ได้เข้าร่วมประชุมได้รับทราบรายละเอียดการประชุมอย่างเท่าเทียมกัน
    และเพื่อให้ผู้ถือหุ้นที่เข้าร่วมประชุมแสดงความเห็นโดยไม่ต้องรอถึงการประชุมครั้งต่อไป

หมวดที่ 3 บทบาทของผู้มีส่วนได้เสีย

คณะกรรมการตระหนักถึงความสำคัญและบทบาทของผู้มีส่วนได้เสียทุกกลุ่มที่มีต่อบริษัท
จึงได้กำหนดนโยบายการกำกับดูแลกิจการในส่วนที่เกี่ยวกับบทบาทของผู้มีส่วนได้เสีย
โดยบริษัทจะเคารพสิทธิและการปฏิบัติต่อผู้ถือหุ้นและผู้มีส่วนได้เสียทุกกลุ่ม ด้วยความซื่อสัตย์สุจริต
เสมอภาค เที่ยงธรรม และคำนึงถึงสิทธิของผู้มีส่วนได้เสียทุกกลุ่มอย่างสม่ำเสมอ
โดยได้กำหนดมาตรการในการดำเนินการที่เป็นรูปธรรม ดังนี้

(1) คณะกรรมการกำหนดให้มีการจัดทำจรรยาบรรณธุรกิจเป็นลายลักษณ์อักษร เพื่อให้กรรมการ
    ผู้บริหาร และพนักงานทุกคนเข้าใจถึงมาตรฐานด้านจริยธรรมที่บริษัทใช้ในการดำเนินธุรกิจ
    พร้อมทั้งได้มีการติดตามการปฏิบัติตามจรรยาบรรณ

(2) กำหนดให้มีหน่วยงานรับผิดชอบหลัก ในการดูแลการปฏิบัติต่อผู้มีส่วนได้เสียในแต่ละกลุ่ม
    เพื่อให้มั่นใจว่ามีหน่วยงานรับผิดชอบในการนำเอานโยบายในการปฏิบัติต่อผู้มีส่วนได้เสียไปปฏิบัติจริง

(3) กำหนดสิทธิของผู้มีส่วนได้เสียในแต่ละกลุ่ม
    รวมถึงกำหนดบทบาทและหน้าที่ที่แต่ละหน่วยงานมีต่อผู้มีส่วนได้เสียในแต่ละกลุ่ม

  การปฏิบัติต่อผู้มีส่วนได้เสียในแต่ละกลุ่ม สรุปได้ดังนี้

-   การปฏิบัติต่อผู้ถือหุ้นของบริษัท: คณะกรรมการได้มอบหมายให้หน่วยงานนักลงทุนสัมพันธ์
    และเลขานุการบริษัท รับผิดชอบดูแลผู้ถือหุ้นและนักลงทุน
    โดยฝ่ายบริหารได้กำหนดนโยบายการปฏิบัติต่อผู้ถือหุ้นบริษัทให้มีการคำนึงถึงสิทธิของผู้ถือหุ้น
    และปฏิบัติต่อผู้ถือหุ้นอย่างเสมอภาค เท่าเทียมกัน ส่งเสริมการใช้สิทธิของผู้ถือหุ้น
    ในการดำเนินธุรกิจ นอกจากจะแสวงหากำไรจากการดำเนินงาน
    เพื่อสร้างผลตอบแทนให้กับผู้ถือหุ้นในรูปเงินปันผลแล้ว
    คณะกรรมการยังให้ความสำคัญต่อการสร้างมูลค่าเพิ่มให้แก่กิจการ
    และสร้างความมั่งคั่งให้แก่ผู้ถือหุ้นในระยะยาวด้วย
    โดยการส่งเสริมและสนับสนุนการทำกิจกรรมของหน่วยงานนักลงทุนสัมพันธ์ นอกจากนี้
    บริษัทยังมีนโยบายการจ่ายเงินปันผลในอัตราไม่ต่ำกว่า 90% ของกำไรสุทธิอีกด้วย

-   การปฏิบัติต่อผู้มีส่วนได้เสียภายใน: ได้แก่ พนักงานและผู้บริหารของกลุ่มบริษัท
    ซึ่งเป็นทรัพยากรที่สำคัญยิ่งของบริษัท
    คณะกรรมการได้มอบหมายให้ฝ่ายทรัพยากรบุคคลดูแลรับผิดชอบให้มีการดูแลให้พนักงานได้รับผลตอบแทนที่เพียงพอเหมาะสม
    ดูแลให้มีการปฏิบัติต่อพนักงานอย่างเป็นธรรม
    ส่งเสริมให้พนักงานมีโอกาสพัฒนาความรู้ความสามารถ
    และประสบการณ์อย่างเหมาะสมกับภาระหน้าที่ เพื่อความก้าวหน้าในการทำงาน
    จัดสภาพแวดล้อมให้เหมาะสมกับการทำงานและมีความปลอดภัย สวัสดิการที่จัดให้แก่พนักงานนั้น
    นอกจากสวัสดิการขั้นต่ำตามกฎหมายแรงงานกำหนดแล้ว บริษัทได้ทำประกันภัยหมู่ (ประกันชีวิต
    ประกันอุบัติเหตุ และประกันสุขภาพ) นอกเหนือจากการประกันสังคม
    การจัดให้มีกองทุนสำรองเลี้ยงชีพ การจัดให้มีการตรวจสุขภาพประจำปี
    และการสนับสนุนเครื่องแบบพนักงาน เป็นต้น คณะกรรมการได้จัดให้มีการนำระบบ Intranet
    มาใช้ เพื่อเสริมประสิทธิภาพระบบการสื่อสารภายในองค์กร เนื่องจาก ในระหว่างปี 2553
    มีการปรับราคาน้ำมันซึ่งเป็นปัจจัยในธุรกิจภาคการผลิตและการขนส่ง ส่งผลให้ค่าครองชีพสูงขึ้น
    คณะกรรมการได้พิจารณาปรับเพิ่มจำนวนเงินช่วยค่าครองชีพให้แก่พนักงาน
    เพื่อความเหมาะสมกับภาวะเศรษฐกิจ นอกจากนี้ สวัสดิการที่เคยอนุมัติให้ตั้งแต่ปี 2550
    พนักงานที่ปฏิบัติหน้าที่ใน 3 จังหวัดชายแดนภาคใต้ ก็ยังคงให้ต่อเนื่องมาถึงปี 2553 ดังนี้ 1.)
    เพิ่มวงเงินประกันชีวิตให้สูงกว่าพนักงานปกติ 10 เท่า 2.) ให้เงินช่วยเหลือพิเศษ
    3,000-4,500บาทต่อคนต่อเดือน โดยในปี 2553 บริษัทได้จัดหาเสื้อเกราะให้ไว้ทุกคน
    นอกจากนี้ ได้สนับสนุนให้พนักงานที่ศรัทธาในศาสนาพุทธ ให้ได้เข้าฝึกอบรมปฏิบัติธรรม
    โดยไม่นับเป็นวันลางานอีกด้วย

-   การปฏิบัติต่อกลุ่มผู้ผลิตรายการ/ผู้จัดและนักแสดง: สถานีโทรทัศน์ไทยทีวีสีช่อง 3 โดยบริษัท
    บางกอกเอ็นเตอร์เทนเม้นต์ จำกัด [บางกอกฯ]
    มอบให้ฝ่ายรายการเป็นผู้ดูแลการปฏิบัติต่อผู้ผลิตรายการ/ผู้จัดและนักแสดง
    โดยมีนโยบายในการปฏิบัติต่อกลุ่มผู้ผลิตรายการ/ผู้จัดและนักแสดง
    อย่างเสมอภาคและเท่าเทียมกัน และเนื่องจาก
    จำนวนผู้ผลิตรายการ/ผู้จัดและนักแสดงมีจำนวนมาก แต่เวลาในการออกอากาศรายการมีจำกัด
    ดังนั้น จึงต้องจัดสรรเวลาการออกอากาศรายการสำหรับผู้ผลิต/ผู้จัดรายการ
    เพื่อให้ผู้ผลิต/ผู้จัดรายการ มีโอกาสสร้างรายได้; ส่วนนักแสดงนั้น
    ต้องจัดสรรโอกาสในการนำเสนอผลงานของนักแสดง เพื่อรักษาระดับความนิยมในตัวนักแสดง;
    ในกรณีที่มีการทำสัญญาระหว่างกัน
    บางกอกฯต้องควบคุมดูแลให้มีการปฏิบัติตามตามเงื่อนไขข้อตกลงอย่างครบถ้วน เคร่งครัด
    การชำระค่าตอบแทนต้องครบถ้วน ตรงตามเวลาที่กำหนด นอกจากนี้ บางกอกฯ
    ได้สนับสนุนการจัดอบรมต่างๆ เช่น อบรมการบริหารจัดการธุรกิจสำหรับผู้จัดรายใหม่
    อบรมสัมมนาความรู้ทางกฎหมายโดยผู้เชี่ยวชาญด้านกฎหมายลิขสิทธิ์
    เพื่อการปกป้องสิทธิของนักแสดง และลิขสิทธิ์ในผลงาน

-   การปฏิบัติต่อลูกค้า: ซึ่งได้แก่ ตัวแทนซื้อขายสื่อโฆษณา (Agency)
    เจ้าของสินค้าผู้ซื้อสื่อโฆษณาวิทยุโทรทัศน์ ผู้อุปถัมภ์รายการ
    ลูกค้าพึงได้รับข้อมูลข่าวสารเกี่ยวกับรายการและผังรายการของโทรทัศน์ไทยทีวีสีช่อง 3
    ที่ทันสมัย เพื่อประโยชน์ในการวางแผนการซื้อสื่อโฆษณาได้อย่างมีประสิทธิภาพ บริษัท
    บางกอกเอ็นเตอร์เทนเม้นต์ จำกัด [บางกอกฯ]
    โดยฝ่ายขายเป็นผู้รับผิดชอบดูแลการปฏิบัติต่อลูกค้า
    บางกอกฯมีนโยบายในการให้ปฏิบัติต่อลูกค้าอย่างซื่อสัตย์และจริงใจ
    พนักงานต้องมีจิตสำนึกถึงงานบริการที่มีคุณภาพ ด้วยการอำนวยความสะดวกแก่ลูกค้า
    การบริการต้องรวดเร็ว รักษาคำมั่นสัญญา และที่สำคัญต้องรักษาความลับของลูกค้า
    การกระจายข้อมูลข่าวสารเกี่ยวกับรายการของทางสถานีให้แก่ลูกค้า ต้องมีประสิทธิภาพ
    กล่าวคือ ข้อมูลข่าวสารต้องมีสาระสำคัญครบถ้วนเพียงพอต่อการตัดสินใจ
    การกระจายข่าวสารต้องทั่วถึง เท่าเทียมกัน ทันเวลา เนื่องจาก
    เวลาโฆษณาเป็นสินค้าที่มีจำนวนจำกัดในแต่ละช่วงเวลา

-   การปฏิบัติต่อเจ้าหนี้: กลุ่มบีอีซี เวิลด์ มีนโยบายให้การปฏิบัติต่อเจ้าหนี้ทุกรายอย่างเสมอภาค
    เท่าเทียมกัน โดยมอบให้ฝ่ายบัญชีรับผิดชอบควบคุมดูแลการชำระหนี้
    และปฏิบัติตามข้อตกลงที่มีต่อเจ้าหนี้ ให้ครบถ้วนถูกต้องและทันตามกำหนดเวลา
    เพื่อไม่ให้เสียความสัมพันธ์ทางการค้า รักษาชื่อเสียงและภาพพจน์ของกิจการ
    และเพื่อควบคุมไม่ให้มีการเสียค่าใช้จ่ายเพิ่มอันเกินจากค่าปรับตามสัญญา ซึ่งในปี 2553
    กลุ่มบีอีซี เวิลด์ได้ปฏิบัติต่อเจ้าหนี้ทุกรายตามข้อตกลงทุกประการ

-   การปฏิบัติต่อคู่แข่ง: กลุ่มบีอีซี เวิลด์มีนโยบายให้ปฏิบัติต่อคู่แข่งขันทุกรายอย่างเท่าเทียมกัน
    ด้วยความสุจริต โดยดำเนินการแข่งขันอย่างถูกต้องตามกฎหมาย
    คำนึงถึงคุณธรรมและความถูกต้อง ด้วยการพัฒนาคุณภาพรายการ
    และประสิทธิภาพของสัญญาณการออกอากาศ คู่แข่งเองก็เป็นส่วนสำคัญที่ผลักดันให้กลุ่มบีอีซี
    เวิลด์ มีพัฒนาการในการผลิตสินค้าและบริการที่มีคุณภาพอย่างต่อเนื่อง ซึ่งในปี 2553 บีอีซี
    เวิลด์ไม่มีข้อพิพาทกับคู่แข่งทางการค้าเลย

-   การปฏิบัติต่อชุมชน/สังคม: กลุ่มบีอีซี เวิลด์ มีนโยบายในการดำเนินธุรกิจอย่างมีคุณธรรม
    และส่งเสริมสังคมไทย โดยไม่ได้มุ่งเน้นแค่ผลกำไรเพียงอย่างเดียว ดังนั้น รายการต่างๆ
    ที่บริษัท บางกอกเอ็นเตอร์เทนเม้นต์ จำกัด [บางกอกฯ]
    สรรหามาเพื่อออกอากาศทางสถานีวิทยุโทรทัศน์ไทยทีวีสีช่อง 3 นั้น นอกจาก
    จะให้ความบันเทิงแล้ว ยังสอดแทรกความรู้และคุณธรรมอีกด้วย เช่น
    การนำเสนอรายการประเภทละคร ซึ่งไม่ได้เน้นให้ความบันเทิงเพียงอย่างเดียว
    แต่จะแทรกคุณธรรมต่างๆเสมอ นอกจากนี้
    ยังได้สร้างช่วงเวลารายการที่เป็นประโยชน์สำหรับผู้หญิงและเด็ก
    เพื่อส่งเสริมให้สังคมไทยยอมรับความสามารถของสตรี และให้ความสำคัญกับครอบครัว
    โดยเฉพาะเยาวชนของชาติ นอกจากนี้ บีอีซี เวิลด์
    ยังให้ความสำคัญต่อจรรยาบรรณในวิชาชีพสื่อมวลชน ในฐานะที่บริษัท
    บางกอกเอ็นเตอร์เทนเม้นต์ จำกัด เป็นผู้บริหารสถานีโทรทัศน์
    ซึ่งเป็นสื่อที่มีประสิทธิภาพสูงสุดในการเข้าถึงประชาชนครอบคลุมพื้นที่ทั่วประเทศ
    การสรรหารายการที่มีความหลากหลายจำนวนมาก
    ทำให้มีโอกาสก่อให้เกิดผลกระทบต่อกลุ่มบุคคลในสังคม/ชุมชนบ้าง
    จึงมีการมอบหมายให้ฝ่ายประชาสัมพันธ์รับผิดชอบดูแล ในการสานสัมพันธ์ระหว่างสถานี
    กับชุมชน/สังคม
    เพื่อสื่อสารเจตนารมณ์ที่ดีของทางสถานีในการสรรหารายการต่างๆเพื่อมอบสาระและความบันเทิงให้แก่ผู้ชม
    รวมถึงการรับฟังความคิดเห็น และข้อเสนอแนะที่ชุมชน/สังคมมีต่อสถานีฯ
    และนำเสนอความเห็น/ข้อเสนอแนะนั้นให้คณะกรรมการได้รับทราบ
    เพื่อพิจารณากำหนดแนวทางในการแก้ไขปรับปรุงต่อไป

  การดำเนินกิจกรรมเพื่อสังคมและสิ่งแวดล้อม: กลุ่มบีอีซี เวิลด์
  มีนโยบายดำเนินธุรกิจโดยคำนึงถึงสังคมและสิ่งแวดล้อมที่ดี และเนื่องจาก บริษัทย่อยของบริษัท
  คือ บริษัท บางกอกเอ็นเตอร์เทนเม้นต์ จำกัด [บางกอกฯ]
  ดำเนินธุรกิจสถานีวิทยุโทรทัศน์ไทยทีวีสีช่อง 3 [สถานีฯ]
  ซึ่งเป็นสื่อที่มีประสิทธิภาพสูงสุดในการเข้าถึงประชาชนทั่วประเทศ ดังนั้น
  รูปแบบกิจกรรมจึงออกมาในลักษณะกิจกรรมรณรงค์เพื่อการมีส่วนร่วมของประชาชนทั่วประเทศ
  โดยนอกจากจะริเริ่มจัดกิจกรรมเองแล้ว
  ยังให้การสนับสนุนส่งเสริมการจัดกิจกรรมการรณรงค์ของหน่วยงาน/องค์กรต่างๆ
  ที่มีวัตถุประสงค์เพื่อการรักษาสิ่งแวดล้อม
  โดยการเข้าร่วมเป็นส่วนหนึ่งของการจัดกิจกรรมรณรงค์ของหน่วยงาน/องค์กรนั้นๆ ด้วย เช่น
  การเป็นสื่อกลางเพื่อช่วยเหลือผู้ประสบภัยทั้งในประเทศและต่างประเทศ ได้แก่
  การช่วยเหลือผู้ประสบภัยจากเหตุการณ์แผ่นดินไหวในนครโปรโตแปรงซ์ ประเทศเฮติ
  โดยส่วนงาน “ครอบครัวข่าว” ได้จัดโครงการ
  “กองทุนคนไทยช่วยผู้ประสบภัยเฮติ”ให้ผู้ชมรายการข่าวของสถานีโทรทัศน์ไทยทีวีสีช่อง 3
  (สถานีฯ) ได้ร่วมบริจาคเงินช่วยเหลือประชาชนชาวเฮติ ผ่านโครงการฯดังกล่าว
  ยอดเงินบริจาคทั้งหมดรวมทั้งสิ้นกว่า 160 ล้านบาท
  โดยสถานีฯได้นำเงินบริจาคทุกบาทไปช่วยเหลือชาวเฮติ ผ่านโครงการอาหารโลก (World
  Food Program) ของสหประชาชาติ และจากการจัดงานคอนเสิร์ต Help Hope Haiti ณ
  ลานเซ็นทรัลเวิลด์ รวมทั้งยังได้ร่วมมือกับค่ายโทรศัพท์มือถือ 3 ค่ายคือ DTAC AIS และ True
  เปิดให้ส่ง SMS
  และนำรายได้ทั้งหมดไม่หักค่าใช้จ่ายส่งไปช่วยผู้ประสบภัยเฮติผ่านสภากาชาดไทย;
  อีกหนึ่งกิจกรรมของสถานีฯ
  คือการเปิดรับของบริจาคช่วยเหลือผู้ประสบภัยอุทกภัยในหลายจังหวัดของประเทศ ในโครงการ
  ‘ครอบครัวข่าวช่วยเหลือผู้ประสบอุทกภัย 53’ โดยเริ่มกิจกรรมนี้เมื่อวันที่ 18 ตุลาคม 2553
  เนื่องจากในขณะนั้นได้เกิดเหตุอุทกภัย
  ที่สร้างความเดือดร้อนอย่างหนักให้กับพี่น้องชาวไทยภาคกลางในหลายพื้นที่อาทิ
  จังหวัดนครราชสีมา, ปราจีนบุรี, ลพบุรี, อยุธยา, สระบุรี, อ่างทอง ฯลฯ ทาง
  ‘ครอบครัวข่าว’ ร่วมกับ กองทัพบก กองทัพเรือ กองทัพอากาศและภาคีสมาชิก
  ร่วมเป็นสื่อกลางในการช่วยเหลือระหว่างท่านผู้ชมกับผู้ประสบภัย
  โดยตั้งศูนย์ขึ้นมาเพื่อรับของบริจาคช่วยเหลือผู้ประสบภัยที่ชั้น G อาคารมาลีนนท์ ทาวเวอร์ 2
  โดยเปิดรับบริจาคตลอด 24 ชั่วโมง ทั้งนี้บรรดาผู้ประกาศและนักแสดงของทางสถานีฯ
  ได้นำเครื่องอุปโภคบริโภค ยา และสิ่งของจำเป็นมาร่วมบริจาค
  พร้อมจัดของเพื่อส่งไปให้ผู้ประสบภัยในพื้นที่ที่ประสบภัยอย่างต่อเนื่อง
  โดยผู้ที่ประสงค์ช่วยเหลือเป็นเงินสดสามารถบริจาคได้ที่บัญชี
  ‘ครอบครัวข่าวช่วยเหลือผู้ประสบอุทกภัย 53’ บัญชีกระแสรายวัน เลขที่ 014-300-3689
  ธนาคารกรุงเทพ สาขามาลีนนท์
  เมื่อสรุปยอดเงินในการเปิดรับบริจาคของกิจกรรมนี้ทั้งหมดตั้งแต่วันแรกจนถึงวันปิดบัญชีเมื่อ 30
  พฤศจิกายน 2553 เป็นจำนวนมากกว่า 170 ล้านบาท โดยทางสถานีฯ
  ได้นำไปใช้ในโครงการต่างๆ ที่เป็นประโยชน์แก่ผู้ประสบภัย ประกอบด้วย โครงการประตูใจ,
  โครงการหลังคา, โครงการคลังอาหาร, โครงการสื่อการเรียนการสอน,
  โครงการซ่อมบ้านผู้ยากไร้, โครงการแจกเมล็ดพันธุ์ข้าว
  และโครงการฟื้นฟูอาชีพ/เครื่องมือทำกิน เป็นต้น นอกจากนี้
  ในระหว่างปียังมีการดำเนินกิจกรรมโดยส่วนงานต่างๆภายในองค์กร เช่น
  การส่งทีมข่าวเข้าไปฝึกเพื่อปฏิบัติการข่าวใต้น้ำร่วมกับกองทัพบก
  ปฏิบัติการนำรถถังไปจมในทะเลเพื่อทำเป็นแหล่งปะการังเทียม
  นำเสนอแนวทางการอนุรักษ์ทรัพยากรทางทะเล รวมถึงรายงานข่าวอุบัติภัยทางน้ำ
  เพื่อหาทางป้องกันได้อย่างทันท่วงที; ทีมฝูงบินครอบครัวข่าว 3 Sky Report ร่วมกับ
  กรมการบินพลเรือน และสายการบินแอร์เอเชีย จัดกิจกรรมพาน้องท่องฟ้าปี53 “ท่องฟ้า
  พาไออุ่น” โดยคัดเลือก เยาวชนอายุระหว่าง 7-18ปี จำนวน 100 คน
  ให้มาสัมผัสประสบการณ์เครื่องบิน และได้ช่วยเหลือสังคม
  โดยร่วมกันนำเสื้อผ้าและเครื่องกันหนาวไปมอบให้ที่จังหวัดเชียงรายและเชียงใหม่
  โดยกิจกรรมนี้ยังเป็นส่วนหนึ่งของนิทรรศการการบินพลเรือน ครบรอบ 100 ปี
  ของกิจการการบินในประเทศไทยอีกด้วย; กิจกรรมของรายการ TV360 องศา:
  ได้พานักแสดงและผู้ประกาศข่าว ร่วมด้วยผู้ชมทางบ้าน 100 คน ร่วมโครงการ "ทีวี 360 องศา
  รักษ์น้ำเพื่ออนาคตกับ SCG ครั้งที่ 2" ตอน เก็บขยะ...ชายหาดแม่รำพึง จ.ระยอง
  ระหว่างวันที่ 15-16 ตุลาคม 2553 ที่ผ่านมา
  เพื่อเป็นการรณรงค์ให้ประชาชนมีส่วนร่วมในการอนุรักษ์ทรัพยากรธรรมชาติและสิ่งแวดล้อม
  โดยเฉพาะทรัพยากรทางน้ำ
  กิจกรรมเพื่อการศึกษาอีกหนึ่งกิจกรรมสำคัญที่ทางสถานีฯให้บริการด้วยไมตรีจิต คือ
  การต้อนรับหน่วยงานของรัฐ หน่วยงานภาคเอกชน สถาบันการศึกษา องค์กรต่างๆ
  ตลอดจนประชาชนผู้สนใจเข้ารับชมกระบวนการผลิตรายการต่างๆ ของสถานีอย่างต่อเนื่อง
  โดยในปีที่ผ่านมา มีองค์กรต่างๆเข้าเยี่ยมชมสถานีฯ เฉลี่ยสัปดาห์ละ 2 องค์กร
  กิจกรรมเพื่อการทำนุบำรุงศาสนา เช่น การจัดงาน “ตักบาตรหนังสือดี บริจาคโลหิต
  เฉลิมพระบารมี 84 พรรษา” เนื่องในวันมาฆบูชา พุทธศักราช 2554 เมื่อเช้าวันที่ 17
  กุมภาพันธ์ เพื่อแสดงความกตัญญูกตเวทิตาและน้อมรำลึกถึงพระมหากรุณาธิคุณ พระปัญญาธิคุณ
  และพระบริสุทธิคุณแห่งองค์สมเด็จพระบรมศาสดาผู้เป็นดวงประทีปของโลก
  โดยการบำเพ็ญทานบารมีที่ได้อานิสงส์สูงสุด ด้วยการตักบาตรหนังสือ
  ถวายหนังสือธรรมะแด่พระภิกษุสงฆ์จำนวน 99 รูป
  และในงานเดียวกันนี้ยังได้เชิญชวนประชาชนร่วมทำความดีด้วยการบริจาคโลหิตและร่างกายอีกด้วย

  การชดเชยผู้ได้รับความเสียหาย : คณะกรรมการได้กำหนดมาตรการในการดำเนินการ
  กรณีที่ผู้มีส่วนได้เสียได้รับความเสียหาย จากการที่บริษัทละเมิดสิทธิตามกฎหมายของผู้มีส่วนได้เสีย
  โดยในกรณีที่มีเหตุดังกล่าว
  บริษัทจะตั้งคณะกรรมการเพื่อพิจารณาดำเนินการชดเชยความเสียหายให้แก่ผู้ที่ได้รับความเสียหายอย่างเหมาะสม
  เที่ยงธรรม และชดเชยอย่างเร็วเพื่อบรรเทาความเสียหาย

  กลไกการมีส่วนร่วมของผู้มีส่วนได้เสีย:
  คณะกรรมการได้กำหนดวิธีการที่ให้ผู้มีส่วนได้เสียมีส่วนร่วม
  โดยให้หน่วยงานที่รับผิดชอบดูแลผู้มีส่วนได้เสียในแต่ละกลุ่ม
  จัดสรรโอกาสเข้าพบผู้มีส่วนในส่วนเสียในกลุ่มนั้น
  เพื่อรับฟังความคิดเห็น/ข้อเสนอแนะของผู้มีส่วนได้เสียในแต่ละกลุ่ม
  รวมถึงการรายงานให้คณะกรรมการและคณะอนุกรรมการที่เกี่ยวข้องได้รับทราบ
  ความเห็นและข้อเสนอแนะที่ผู้มีส่วนได้เสียแต่ละกลุ่มเสนอ
  โดยมอบให้เลขานุการบริษัทเป็นผู้ประสานงาน
  ผู้มีส่วนได้เสียสามารถฝากเรื่องที่เห็นว่าอาจเป็นประเด็นปัญหา ความเห็น
  หรือข้อเสนอแนะถึงคณะกรรมการและคณะอนุกรรมการทุกคณะ
  ได้โดยติดต่อกับเลขานุการบริษัทโดยตรง หรือติดต่อผ่านเว็บไซต์ของบริษัท นอกจากนี้
  คณะกรรมการได้ควบคุมดูแลให้ทุกหน่วยงานมีการเปิดเผยข้อมูลอย่างเพียงพอ ในเวลาที่เหมาะสม
  เพื่อให้ผู้มีส่วนได้เสียมีส่วนร่วมได้อย่างมีประสิทธิภาพ

  การแจ้งเบาะแสหรือข้อร้องเรียนการกระทำผิด:
  คณะกรรมการได้กำหนดแนวทางดำเนินการที่ชัดเจนกรณีมีผู้แจ้งเบาะแส
  หรือข้อร้องเรียนการกระทำผิดกฎหมาย หรือจรรยาบรรณ รายงานทางการเงินที่ไม่ถูกต้อง
  หรือระบบควบคุมภายในที่บกพร่อง โดยสามารถแจ้งเบาะแสผ่านสำนักตรวจ สอบภายใน
  เพื่อการติดตามและตรวจสอบหาข้อเท็จจริง นำเสนอรายงานต่อคณะกรรมการตรวจ
  สอบของบริษัท เพื่อร่วมกันวางแนวทางในการระงับยับยั้งความเสียหาย ตลอดจนการวางมาตร
  การ/แนวทางในการป้องกันไม่ให้เกิดการกระทำต่างๆนั้นได้อีก
  และรายงานให้คณะกรรมการได้รับทราบต่อไป
  ซึ่งข้อร้องเรียนที่บริษัทได้รับจะถือว่าเป็นข้อมูลที่เป็นความลับ
  และไม่มีการเปิดเผยชื่อผู้ร้องเรียนต่อสาธารณชน
  โดยฝ่ายตรวจสอบจะทำการตรวจสอบข้อมูลและรายงาน

หมวดที่ 4 การเปิดเผยข้อมูลและความโปร่งใส

คณะกรรมการให้ความสำคัญต่อการเปิดเผยข้อมูลของบริษัท และความโปร่งใส
โดยได้กำหนดนโยบายการกำกับดูแลกิจการ
ในส่วนที่เกี่ยวกับหมวดการเปิดเผยข้อมูลและความโปร่งใส ดังนี้
บริษัทจะดำเนินงานด้วยความโปร่งใส สามารถตรวจสอบได้
และเปิดเผยข้อมูลแก่ผู้เกี่ยวข้องทุกฝ่ายอย่างครบถ้วนเพียงพอ ตรงต่อความเป็นจริง
และไม่ทำให้สำคัญผิดในสาระสำคัญ ไม่ปกปิดข้อมูลที่ควรต้องแจ้งในสาระสำคัญ
รวมทั้งข้อมูลต้องเป็นปัจจุบัน และส่งให้แก่ผู้ที่เกี่ยวข้องตามกำหนดเวลา เปิดเผยอย่างทั่วถึง

  ประสิทธิภาพของกระบวนการเปิดเผยข้อมูล

  บริษัทได้มีการเผยแพร่ข้อมูลสำคัญของบริษัท ทั้งข้อมูลทางการเงิน
  และข้อมูลที่มิใช่ข้อมูลทางการเงินอย่างถูกต้อง ครบถ้วน ทันเวลา โปร่งใส
  และเป็นไปตามเกณฑ์ที่สำนักงาน ก.ล.ต. และตลาดหลักทรัพย์ฯ กำหนด
  โดยผ่านช่องทางระบบเผยแพร่ข้อมูลอิเลกทรอนิกส์ของตลาดหลักทรัพย์ฯ
  และผ่านเว็บไซต์ของบริษัท โดยมีการปรับปรุงข้อมูลให้เป็นปัจจุบันอย่างสม่ำเสมอ ในปี 2553
  บริษัทได้ปฏิบัติถูกต้องตามหลักเกณฑ์
  โดยไม่มีการถูกลงโทษจากทางการในประเด็นการเปิดเผยข้อมูลแต่อย่างใด

  เพื่อพัฒนากระบวนการเปิดเผยข้อมูลของบริษัทให้มีประสิทธิภาพ
  ส่วนงานนักลงทุนสัมพันธ์จะทำการประเมินผลประสิทธิภาพของกระบวนการเปิดเผยข้อมูลเป็นประจำ
  โดยกำหนดตัวชี้วัดในการประเมินผลการเปิดเผยข้อมูลของบริษัท
  กรณีเป็นรายงาน/ข้อมูลที่มีกำหนดยื่นที่แน่นอน เช่น ปีละครั้ง ไตรมาสละครั้ง
  บริษัทจะพยายามดำเนินการให้มีการนำส่งให้เร็วขึ้นกว่าเดิม
  รวมถึงเป็นข้อมูลที่มีประสิทธิภาพในแง่ความครบถ้วนถูกต้องของเนื้อหา
  และเปิดเผยข้อมูลอย่างเพียงพอเหมาะสม เพื่อประโยชน์ของผู้ถือหุ้น/นักลงทุนผู้ใช้ข้อมูล
  และนำข้อมูลที่เปิดเผยตามเกณฑ์ของหน่วยงานกำกับบริษัทจดทะเบียนแล้ว
  รวมถึงข้อมูลที่เปิดเผยต่อนักวิเคราะห์และสื่อมวลชน
  ให้นำขึ้นแสดงบนเว็บไซต์ของบริษัทโดยเร็วที่สุด เพื่อให้ผู้มีส่วนได้เสียได้เข้าถึงข้อมูลได้
  กรณีที่มีความผิดพลาดในการจัดทำและเปิดเผยข้อมูล
  เพื่อป้องกันไม่ให้มีการผิดพลาดซ้ำก็จะทำการจัดทำบันทึกประเด็นที่เคยทำผิดพลาด
  รวมถึงกรณีความล่าช้า จะระบุสาเหตุ และวิธีการแก้ไขที่ได้ดำเนินการไป
  อย่างน้อยเพื่อไว้ให้ผู้ร่วมงานได้ศึกษาอ้างอิง
  และใช้ประกอบการพิจารณาวางแผนการทำรายงานครั้งถัดไป

  บริษัทได้เปิดเผยข้อมูลเกี่ยวกับการจัดการตามที่แสดงในรายงานแบบ 56-1 ฉบับนี้
  ในรายงานประจำปี 2553 ของบริษัทด้วย
  ซึ่งได้เปิดเผยถึงการทำหน้าที่ในปีที่ผ่านมาของคณะกรรมการ
  การทำหน้าที่ในปีที่ผ่านมาของคณะกรรมการชุดย่อย ซึ่งได้แก่
  การปฏิบัติหน้าที่ของคณะกรรมการตรวจสอบ และคณะกรรมการสรรหา,
  นโยบายการจ่ายค่าตอบแทนกรรมการแลผู้บริหารระดับสูง, ค่าตอบแทนกรรมการ
  จรรยาบรรณธุรกิจโดยสรุป รวมถึง
  ได้แสดงประวัติการอบรมของกรรมการในรายงานประจำปีด้วย

  คุณภาพของรายงานทางการเงิน:
  คณะกรรมการบริษัทได้จัดทำรายงานความรับผิดชอบของคณะกรรมการต่อรายงานทางการเงิน
  ลงนามโดยประธานกรรมการ แสดงไว้ในหน้า 121 ของรายงานฉบับนี้ และนำเสนอต่อผู้ถือหุ้น
  ในรายงานประจำปี 2553 โดยจัดแสดงคู่กับหน้ารายงานของผู้สอบบัญชี

  งานนักลงทุนสัมพันธ์

  คณะกรรมการได้มีการจัดตั้งหน่วยงานนักลงทุนสัมพันธ์ ซึ่งขึ้นตรงต่อฝ่ายการเงิน
  รับผิดชอบดูแลการจัดทำ และนำส่งรายงานตามเกณฑ์ที่สำนักงาน ก.ล.ต. และตลาดหลักทรัพย์ฯ
  กำหนด
  รวมถึงการเปิดเผยข้อมูลสำคัญของบริษัททั้งข้อมูลทางการเงินและข้อมูลที่มิใช่ข้อมูลทางการเงิน
  เช่น การแจ้งมติที่ประชุมคณะกรรมการที่สำคัญ ได้แก่ มติเรียกประชุมผู้ถือหุ้น
  กำหนดปิดสมุดทะเบียน และการจ่ายเงินปันผล
  เป็นต้นเพื่อทำหน้าที่ให้บริการข้อมูลและข่าวสารกิจกรรมต่างๆ ของบริษัท
  เพื่อสื่อสารข้อมูลไปยังผู้ถือหุ้น ผู้ลงทุน ตลอดจนนักวิเคราะห์หลักทรัพย์และประชาชนทั่วไป
  โดยการเปิดเผยข้อมูลต้องมีความถูกต้อง ครบถ้วน ทันเวลา

  คณะกรรมการได้มอบหมายให้ นายฉัตรชัย เทียมทอง ผู้อำนวยการฝ่าย ฝ่ายการเงิน
  เป็นผู้รับมอบอำนาจในการลงนามหนังสือแจ้งข้อมูลข่าวสาร
  ผ่านระบบการเผยแพร่ข้อมูลอิเลกทรอนิกส์ของตลาดหลักทรัพย์ฯ
  ตลอดจนเป็นตัวแทนฝ่ายบริหารในการให้ข้อมูลข่าวสารของกลุ่มบริษัทแก่ผู้ถือหุ้น นักลงทุน
  นักวิเคราะห์ ผู้สื่อข่าว และหน่วยงานภาครัฐที่เกี่ยวข้อง รวมถึง การชี้แจงข่าวลือต่างๆ
  โดยการเปิดเผยข้อมูลข่าวสารที่เกี่ยวข้องกับพัฒนาการของบริษัท
  จะยึดถือปฏิบัติตามข้อกำหนดของตลาดหลักทรัพย์ฯ
  เกี่ยวกับการเปิดเผยสารสนเทศของบริษัทจดทะเบียนอย่างเคร่งครัด

  นอกจากนี้ หน่วยงานนักลงทุนสัมพันธ์เป็นผู้ติดต่อประสานงานกับ บริษัท ศูนย์รับฝากหลักทรัพย์
  (ประเทศไทย) จำกัด – นายทะเบียนของบริษัท เพื่อให้บริการด้านงานทะเบียนแก่ผู้ถือหุ้น
  ตลอดจนการปิดสมุดทะเบียน การจัดทำและนำส่งเอกสารต่างๆ ให้ผู้ถือหุ้นทางไปรษณีย์
  รวมถึงการดำเนินการจัดทำและนำส่งเช็คเงินปันผล หรือนำเงินปันผลเข้าบัญชีธนาคารของผู้ถือหุ้น

  ทั้งนี้ นักลงทุนสามารถติดต่อหน่วยงานนักลงทุนสัมพันธ์ของบริษัทได้ที่:

  หน่วยงานนักลงทุนสัมพันธ์

  ชั้น 30 อาคารมาลีนนท์ ทาวเวอร์

  เลขที่ 3199 ถนนพระราม4 แขวงคลองตัน

  เขตคลองเตย กรุงเทพฯ 10110

  เบอร์โทร 0-2262-3635 เบอร์โทรสาร 0-2262-3170

  E-mail Address: ir@becworld.com

  ช่องทางในการสื่อสารข้อมูลข่าวสารของบริษัท:
  คณะกรรมการยังสนับสนุนให้ส่วนงานนักลงทุนสัมพันธ์เปิดโอกาสให้ผู้ถือหุ้น นักลงทุน นักวิเคราะห์
  และผู้สื่อข่าว รับทราบข้อมูลข่าวสารของบริษัทจากหลายช่องทางโดยจัดให้มีเว็บไซต์ของบริษัท
  www.becworld.com
  นอกเหนือจากการอาศัยช่องทางการเปิดเผยข้อมูลผ่านสื่ออิเล็กทรอนิกส์ของตลาดหลักทรัพย์ฯ
  เพื่อให้การเปิดเผยข้อมูลของบริษัทเป็นไปอย่างทั่วถึง
  โดยทุกครั้งที่ทางส่วนงานจัดทำเอกสารแจกจ่ายแก่ผู้สื่อข่าว, นักวิเคราะห์
  และนักลงทุนเกี่ยวกับข้อมูลของอุตสาหกรรมและกลุ่มบริษัทแล้ว
  ก็จะจัดแสดงเอกสารเหล่านั้นไว้บนเว็บไซต์ของบริษัท
  เพื่อให้ผู้สนใจสามารถเข้ามาติดตามข้อมูลของบริษัท และอุตสาหกรรมได้อย่างสม่ำเสมอ
  โดยข้อมูลที่เปิดเผยใน เว็บไซต์ มีทั้งภาษาไทยและภาษาอังกฤษ ประกอบด้วย:

-   วิสัยทัศน์, ข้อมูลการดำเนินธุรกิจของกลุ่มบริษัท, รายงานคณะกรรมการ,
    ข้อมูลโครงสร้างคณะกรรมการและโครงสร้างการถือหุ้นที่แสดงให้เห็นถึงผู้ถือหุ้นที่แท้จริงของบริษัท

-   รายงานประจำปี, หนังสือเชิญประชุมผู้ถือหุ้น และเอกสารที่เกี่ยวข้องที่นำส่งแก่ผู้ถือหุ้น –
    นำเสนอเอกสารชุดเดียวกันกับที่นำส่งแก่ผู้ถือหุ้นทางไปรษณีย์
    โดยจะนำขึ้นแสดงเป็นการล่วงหน้าก่อนนำส่งเอกสารทางไปรษณีย์
    ที่ผ่านมานำขึ้นแสดงทันวันปิดสมุดทะเบียนเพื่อเรียกประชุมผู้ถือหุ้น

-   รายงานการประชุมผู้ถือหุ้น – จะนำขึ้นแสดงภายใน 14 วันนับจากวันประชุมฯ

-   งบการเงิน และข่าวที่บริษัทเผยแพร่ผ่านตลาดหลักทรัพย์ฯ – นำขึ้นแสดงบนเว็บไซต์ของบริษัทฯ
    หลังจากยื่นข้อมูลข่าวสารนั้นๆผ่านระบบเผยแพร่ข้อมูลอิเลกทรอนิกส์ของตลาดหลักทรัพย์ฯแล้ว

-   ข้อมูลที่นำเสนอนักวิเคราะห์และผู้ลงทุนในการประชุมนักลงทุนต่างๆ
    จะนำขึ้นแสดงบนเว็บไซต์ของบริษัทฯ เพื่อให้การเปิดเผยข้อมูลของบริษัทเป็นไปอย่างทั่วถึง

  กิจกรรมนักลงทุนสัมพันธ์

  ในรอบปี 2553 ส่วนงานนักลงทุนสัมพันธ์ ได้จัด/ได้เข้าร่วมกิจกรรมต่างๆ ดังนี้:

-   ประชุมนักวิเคราะห์ที่สำนักงานใหญ่ของบริษัท รวม 4 ครั้ง
    โดยจัดในวันทำการถัดไปภายหลังจากที่ได้ยื่นงบการเงินปี 2552 และงบไตรมาส1,2 และ3
    ของปี 2553 โดยมีนายฉัตรชัย เทียมทอง ผู้อำนวยการฝ่ายการเงินของบริษัท และนายสุรินทร์
    กฤตยาพงศ์พันธุ์ ผู้อำนวยการฝ่ายการตลาดและการขายของบริษัทย่อยที่เป็นธุรกิจหลักของบริษัท
    เพื่อที่จะได้ให้ผู้บริหารของบริษัท ได้ให้ข้อมูลตลอดจนคำชี้แจงผลการดำเนินงานของกลุ่มบริษัท
    ข้อมูลการตลาด และนโยบาย/ทิศทางการดำเนินธุรกิจ กับนักวิเคราะห์โดยตรง

-   นอกจากนี้ยังได้ส่งนายฉัตรชัย เทียมทอง ผู้อำนวยการฝ่ายการเงิน
    เข้าร่วมกิจกรรมตามที่บริษัทหลักทรัพย์ต่างๆจัดขึ้น ดังนี้ เดือนมีนาคม ร่วมงาน J.P.
    Morgan’s Thailand conference Days 2010 ที่โรงแรมสุโขทัย กรุงเทพฯ;
    เดือนมิถุนายน ร่วมงาน TISCO Corporate Day ที่บริษัทหลักทรัพย์ทิสโก้
    กรุงเทพฯ;เดือนกันยายนร่วมงาน ประชุมนักลงทุนที่ฮ่องกง งาน CLSA Investors’ Forum
    2010 จัดโดย บริษัทหลักทรัพย์ CLSA;

-   นอกจากนี้ ได้เปิดโอกาสให้นักลงทุนสถาบันทั้งในประเทศและจากต่างประเทศ
    ได้เข้าเยี่ยมชมกิจการและพบปะกับผู้บริหาร (Company Visit) อย่างสม่ำเสมอ
    โดยเฉพาะช่วงหลังการยื่นรายงานผลการดำเนินงานต่อตลาดหลักทรัพย์ฯแล้ว
    โดยมีนักลงทุนสถาบันมา Company Visit ตลอดทั้งปีเฉลี่ยประมาณสัปดาห์ละ 3 ครั้ง

  แผนงานในการดำเนินกิจกรรมนักลงทุนสัมพันธ์ สำหรับปี 2554 มีดังนี้:

1.  จัดประชุมนักวิเคราะห์ แถลงผลการดำเนินงาน ที่สำนักงานใหญ่ของบริษัท ให้ได้ทุกไตรมาส
    โดยกำหนดจัดในวันทำการถัดไปหลังจากนำส่งงบการเงินถึงตลาดหลักทรัพย์ฯ และสำนักงาน
    ก.ล.ต. ผ่านระบบเผยแพร่ข้อมูลอิเล็กทรอนิกส์ของตลาดหลักทรัพย์ฯแล้ว

2.  การเปิดให้นักลงทุนสถาบันทั้งในประเทศและจากต่างประเทศ
    เข้าเยี่ยมชมกิจการและพบปะกับผู้บริหาร (Company Visit) ทั้งนี้
    จะพยายามเลี่ยงช่วงเวลา 2 สัปดาห์ก่อนการออกงบการเงิน

3.  เข้าร่วมกิจกรรมนักลงทุนตามคำเชิญของบริษัทหลักทรัพย์ ทั้งในประเทศและต่างประเทศ
    เพื่อให้มีโอกาสเข้าพบนักลงทุนอย่างทั่วถึง โดยกำหนดไว้ว่าจะเข้าร่วมงานที่จัดสำหรับ
    นักลงทุนที่จัดที่ฮ่องกงหรือสิงคโปร์ ประมาณ 2 ครั้ง ลอนดอนและนิวยอร์ก ที่ละประมาณ 1
    ครั้ง

หมวดที่ 5 ความรับผิดชอบของคณะกรรมการ

1.  โครงสร้างคณะกรรมการ

    1.  โครงสร้างคณะกรรมการของบริษัทจะประกอบด้วยกรรมการรวม 14 คน
        โดยเป็นกรรมการที่เป็นผู้บริหาร 7 คน และกรรมการที่ไม่เป็นผู้บริหาร 7 คน
        ซึ่งในจำนวนนี้มีกรรมการอิสระรวมอยู่ด้วย 5 คน
        ทำให้โครงสร้างคณะกรรมการบริษัทมีกรรมการอิสระไม่น้อยกว่า 1 ใน 3 ขององค์คณะ
        ช่วยเสริมให้การสอบทานการบริหารจัดการงานของบริษัท
        และการกำกับดูแลกิจการมีประสิทธิภาพมากยิ่งขึ้น

    2.  คณะกรรมการได้แต่งตั้งคณะอนุกรรมการสรรหา
        เพื่อช่วยคณะกรรมการในการสรรหากรรมการและผู้บริหารของบริษัท
        โดยคณะอนุกรรมการสรรหาได้กำหนดคุณสมบัติของบุคคลที่เห็นว่าเหมาะสมในการดำรงตำแหน่งกรรมการ/ผู้บริหารบริษัท
        เป็นหลักเกณฑ์ในการคัดเลือก
        ในส่วนของวิธีการสรรหานอกจากการศึกษาหาข้อมูลกรรมการอาชีพแล้ว
        กรรมการสรรหาก็ได้สรรหาจากบุคคลสายวิชาชีพต่างๆ
        เพื่อให้องค์คณะประกอบด้วยบุคลากรที่มีความรู้หลากหลาย
        เพื่อช่วยเสริมการดำเนินธุรกิจของกลุ่มบริษัท
        โดยกรรมการสรรหาสามารถเสนอชื่อบุคคลที่เห็นว่าเหมาะสม
        ต่อที่ประชุมคณะกรรมการสรรหาได้อย่างเป็นอิสระ ในกรณีที่กรรมการบริษัทฯ
        ครบวาระการดำรงตำแหน่ง บริษัทฯ
        โดยคณะกรรมการสรรหาจะทำหน้าที่พิจารณาคัดเลือกเพื่อเสนอต่อที่ประชุมผู้ถือหุ้นเพื่อพิจารณาต่อไป
        และในกรณีที่กรรมการอิสระครบวาระนั้น
        การสรรหาบุคคลเพื่อเสนอตั้งเป็นกรรมการบริษัท
        ต้องมีคุณสมบัติตามเกณฑ์กรรมการอิสระของบริษัทด้วย ทั้งนี้ในปี 2553
        ไม่มีผู้ถือหุ้นส่วนน้อยเสนอรายชื่อบุคคลเข้าดำรงตำแหน่งกรรมการ

    3.  คณะกรรมการประกอบด้วย กรรมการบริหาร
        เป็นผู้ที่มีความชำนาญในธุรกิจของกลุ่มบริษัทเป็นอย่างดี
        โดยได้แยกรับผิดชอบงานตามความถนัด
        กรรมการอิสระแต่ละคนเป็นผู้ทรงคุณวุฒิในสายวิชาการ และมีกรรมการอิสระ 1
        คนมีความรู้ความชำนาญด้านบัญชีและการเงิน กรรมการทุกคนมีความรู้ความสามารถ
        และมีประสบการณ์ที่หลากหลาย มีคุณธรรม และความซื่อสัตย์
        และมีความพร้อมที่จะปฏิบัติหน้าที่อย่างเต็มที่และเต็มใจ
        โดยกรรมการทุกท่านได้ปฏิบัติหน้าที่อย่างสุดความสามารถ
        และอุทิศเวลาให้กับบริษัทอย่างเต็มที่ รายชื่อคณะกรรมการ แสดงไว้ในหน้า 55-56
        รายชื่อกรรมการบริหารและเจ้าหน้าที่บริหาร แสดงไว้ในหน้า 58 ของรายงานฉบับนี้

    4.  ประธานกรรมการดำรงตำแหน่งประธานกรรมการบริหาร (CEO) ด้วย
        แต่ในการบริหารจัดการได้มอบหมายให้อยู่ในความรับผิดชอบของประธานเจ้าหน้าที่ปฏิบัติการ
        (COO) ซึ่งดำรงตำแหน่งกรรมการผู้อำนวยการใหญ่ด้วย
        ในการทำงานประธานกรรมการบริหาร
        และกรรมการผู้อำนวยการใหญ่มีการแบ่งแยกบทบาท และหน้าที่กันอย่างชัดเจน
        โดยประธานกรรมการบริหารจะดูแลด้านการบริหารในเชิงนโยบาย
        ในขณะที่ประธานเจ้าหน้าที่ปฏิบัติการจะทำหน้าที่ติดตามควบคุมดูแลให้มีการนำนโยบายต่างๆมาถือปฏิบัติอย่างเป็นรูปธรรม
        ด้วยการกำหนดเป้าหมาย แผนงาน การติดตามประเมินผล
        และกำหนดแนวทางในการปรับปรุงแก้ไข

    5.  คณะกรรมการบริษัทได้พิจารณากำหนดคุณสมบัติของ “กรรมการอิสระ”
        ของบริษัทไว้ตามเกณฑ์ข้อกำหนดขั้นต่ำของสำนักงาน ก.ล.ต.
        โดยกำหนดสัดส่วนการถือหุ้นของบริษัทไว้ที่ไม่เกินร้อยละ 1
        ของหุ้นที่มีสิทธิออกเสียงทั้งหมด นิยามกรรมการอิสระและคุณสมบัติของบริษัทแสดงไว้ใน
        หน้า 56 ของรายงานนี้ รวมถึงได้แสดงในหัวข้อการจัดการในรายงานประจำปีด้วย

    6.  กรรมการที่เป็นผู้บริหาร 7 คน และกรรมการที่ไม่เป็นผู้บริหาร 1 คน
        เป็นบุคคลในตระกูล
        มาลีนนท์ ซึ่งเป็นผู้ถือหุ้นรายใหญ่เพียงกลุ่มเดียวของบริษัท ปัจจุบันถือหุ้นรวมกันอยู่
        43.17% ส่วนที่เหลือกระจายอยู่กับผู้ถือหุ้นรายย่อยในตลาดหลักทรัพย์

    7.  บริษัทได้เปิดเผยข้อมูลโครงสร้างคณะกรรมการ ในรายงานประจำปี
        โดยระบุว่ากรรมการรายใดเป็นกรรมการที่ไม่เป็นผู้บริหาร / กรรมการอิสระ /
        กรรมการที่เป็นผู้บริหาร

    8.  คณะกรรมการได้กำหนดวาระการดำรงตำแหน่งกรรมการบริษัท
        และวาระการดำรงตำแหน่งของกรรมการชุดย่อยทุกชุดเท่ากัน วาระละ 3 ปี
        โดยไม่จำกัดจำนวนวาระ

    9.  เนื่องจาก กรรมการบริหารมีภารกิจประจำในการบริหารงานของบริษัท
        และบริษัทย่อยในกลุ่ม
        คณะกรรมการจึงกำหนดนโยบายการดำรงตำแหน่งกรรมการที่บริษัทอื่นของกรรมการบริหารเฉพาะกรณีที่บริษัทเข้าลงทุนในบริษัทนั้น
        และมีเงื่อนไขในการส่งตัวแทนเข้าดำรงตำแหน่งกรรมการ
        เพื่อร่วมกำกับดูแลและบริหารกิจการ ส่วนกรรมการที่ไม่เป็นผู้บริหาร
        ต้องไม่ดำรงตำแหน่งกรรมการที่บริษัทจดทะเบียนอื่นเกินกว่า 5 แห่ง
        หากมีความจำเป็นต้องดำรงตำแหน่งกรรมการเกินกว่าที่กำหนด
        ต้องแจ้งให้คณะกรรมการได้รับทราบก่อน ทั้งนี้
        เพื่อให้กรรมการมีเวลาเพียงพอในการปฏิบัติหน้าที่
        โดยได้มีการเปิดเผยข้อมูลการดำรงตำแหน่งของกรรมการแต่ละคนให้ผู้ถือหุ้นทราบในหัวข้อ
        รายละเอียดเกี่ยวกับผู้บริหารและผู้มีอำนาจควบคุมของบริษัท หน้า 112-115
        ของรายงานฉบับนี้ ทั้งนี้ในปี 2553 มีกรรมการที่ไม่เป็นผู้บริหารจำนวน 3
        คนที่ดำรงตำแหน่งกรรมการในบริษัทจดทะเบียนอื่น คือ นายแมทธิว กิจโอธาน
        ดำรงตำแหน่งกรรมการในบริษัทจดทะเบียนอื่น 3 แห่ง นายชาญศักดิ์ เฟื่องฟู
        ดำรงตำแหน่งกรรมการในบริษัทจดทะเบียนอื่น 1 แห่ง และนายสมชัย บุญนำศิริ
        ดำรงตำแหน่งเป็นกรรมการผู้จัดการในบริษัทหลักทรัพย์จัดการกองทุนแห่งหนึ่ง

    10. เนื่องจาก ผู้บริหารระดับสูงมีภารกิจในการบริหารจัดการธุรกิจประจำวัน
        การไปดำรงตำแหน่งกรรมการที่บริษัทอื่น อาจรบกวนเวลาทำงานประจำ
        คณะกรรมการไม่มีนโยบายสนับสนุนให้ผู้บริหารไปดำรงตำแหน่งกรรมการในกิจการอื่นนอกกลุ่ม
        เว้นแต่กรณีที่มีความจำเป็น
        ผู้บริหารก็อาจเสนอเรื่องต่อคณะกรรมการบริหารเพื่อพิจารณาอนุมัติได้
        ปัจจุบันไม่มีผู้บริหารระดับสูงของบริษัท ไปดำรงตำแหน่งกรรมการในบริษัทจดทะเบียนอื่น

    11. คณะกรรมการได้แต่งตั้ง นางชลัยพร อิทธิถาวร เป็นเลขานุการบริษัท
        มีความรับผิดชอบขั้นต่ำตามที่กฎหมายกำหนด ซึ่งได้แก่การจัดประชุม
        การจัดทำรายงานการประชุม และการจัดเก็บรายงานการประชุม
        ทั้งการประชุมคณะกรรมการและการประชุมผู้ถือหุ้น รวมถึงการจัดเก็บทะเบียนกรรมการ
        และรายงานการมีส่วนได้ส่วนเสียของกรรมการและผู้บริหาร
        กรณีที่มีประเด็นสืบเนื่องจากการประชุมฯ
        เลขานุการฯมีหน้าที่ประสานงานกับหน่วยงานอื่นๆในองค์กร
        เพื่อแจ้งให้ทราบถึงมติที่ประชุมคณะกรรมการและคณะอนุกรรมการให้หน่วยงานที่เกี่ยวข้องได้รับทราบ
        ตลอดจนติดตามและรายงานผลการปฏิบัติตามมติคณะกรรมการ/คณะอนุกรรมการ
        นอกจากความรับผิดชอบขั้นต่ำตามกฎหมายแล้ว คณะกรรมการได้มอบหมายให้
        เลขานุการบริษัทมีหน้าที่ติดตามและแจ้งให้ทราบถึงการออกและบังคับใช้ของข้อกำหนด
        และกฎเกณฑ์ต่างๆ ที่ออกโดยสำนักงาน ก.ล.ต. และตลาดหลักทรัพย์ฯ
        รวมถึงกฎหมายที่เกี่ยวข้องในการดำเนินธุรกิจที่คณะกรรมการควรต้องทราบด้วย
        นอกจากนี้ ยังมีหน้าที่ดูแลกิจกรรมของคณะกรรมการ และคณะอนุกรรมการทุกคณะ
        รวบรวมและนำเสนอข้อมูลหลักสูตรการอบรมสัมมนาสำหรับกรรมการ
        ตลอดจนอำนวยความสะดวกในการสมัครเข้าอบรมสัมมนา นอกจากนี้
        ได้มอบหมายให้ดูแลงานนักลงทุนสัมพันธ์ด้วย ซึ่งมีหน้าที่ดูแลกิจกรรมของผู้ถือหุ้น/นักลงทุน
        และสนับสนุนการให้ข้อมูลข่าวสารแก่กลุ่มนักวิเคราะห์และผู้ลงทุน
        คณะกรรมการได้จัดให้มีเจ้าหน้าที่ประจำสำนักเลขาฯอย่างเพียงพอ
        เพื่อช่วยในการปฏิบัติหน้าที่ของเลขานุการบริษัท

2.  คณะอนุกรรมการ

    1.  คณะกรรมการตรวจสอบประกอบด้วยกรรมการที่เป็นอิสระจำนวน 3 คน
        โดยมีกรรมการตรวจสอบ 1 คน ที่มีความรู้ ความเข้าใจ
        หรือมีประสบการณ์ด้านบัญชีหรือการเงิน

    2.  คณะกรรมการให้ความเห็นชอบการกำหนดบทบาท หน้าที่ และความรับผิดชอบ หรือกฎบัตร
        (Charter) ของคณะกรรมการตรวจสอบที่เป็นลายลักษณ์อักษร

    3.  คุณสมบัติของคณะกรรมการตรวจสอบเป็นไปตามเกณฑ์ที่สำนักงาน ก.ล.ต.
        และตลาดหลักทรัพย์ฯ กำหนด

    4.  คณะกรรมการตรวจสอบรายงานผลการปฏิบัติหน้าที่ต่อคณะกรรมการอย่างสม่ำเสมอ
        ทุกครั้งที่มีการประชุมคณะกรรมการ
        นอกจากนี้ได้รายงานการทำหน้าที่ในรอบปีที่ผ่านมาต่อผู้ถือหุ้นในรายงานประจำปี หน้า
        4-5

    5.  คณะกรรมการไม่ได้จัดให้มีคณะอนุกรรมการพิจารณาค่าตอบแทน ในการพิจารณาค่าตอบ
        แทนกรรมการ คณะกรรมการจะพิจารณาร่วมกัน
        โดยพิจารณาจากข้อมูลค่าตอบแทนกรรมการและผู้บริหารบริษัทจดทะเบียน
        ที่ตลาดหลักทรัพย์ฯจัดทำ โดยจะพิจารณาและเสนอความเห็นต่อผู้ถือหุ้น
        แสดงไว้ในหนังสือเชิญประชุมเพื่อประกอบการพิจารณา

    6.  คณะกรรมการแต่งตั้งคณะกรรมการสรรหา
        เพื่อช่วยทำหน้าที่ในการสรรหากรรมการและผู้บริหารระดับสูง
        ตามหลักเกณฑ์และกระบวนการที่กำหนดไว้

    7.  คณะกรรมการให้ความเห็นชอบการกำหนดบทบาท หน้าที่ และความรับผิดชอบ
        หรือกฎบัตรของคณะกรรมการสรรหาที่เป็นลายลักษณ์อักษร

    8.  คณะกรรมการสรรหาประกอบด้วยกรรมการบริหารจำนวน 3 คน
        รายชื่อสมาชิกคณะกรรมการสรรหาแสดงไว้ในหน้า 60 ของรายงานฉบับนี้
        ซึ่งได้แสดงไว้ในรายงานประจำปี ภายใต้หัวข้อการจัดการเช่นกัน

    9.  สำหรับปี 2553
        คณะกรรมการสรรหาได้รายงานผลการปฏิบัติหน้าที่ต่อที่ประชุมคณะกรรมการ ครั้งที่
        2/2553 ประชุมเมื่อวันที่ 3 มีนาคม 2553 จำนวนครั้งการประชุมคณะกรรมการสรรหา
        และการปฏิบัติหน้าที่ของกรรมการสรรหา แสดงไว้ในหน้า 60 ของรายงานฉบับนี้
        ซึ่งได้แสดงไว้ในรายงานประจำปีเช่นกัน

บทบาท หน้าที่ และความรับผิดชอบของคณะกรรมการ 

 คณะกรรมการได้ทำหน้าที่ในการพิจารณา และให้ความเห็นชอบในเรื่องที่สำคัญเกี่ยวกับการดำเนินงานของบริษัท เช่น กำหนดวิสัยทัศน์ กลยุทธ์ เป้าหมายทางการเงิน ความเสี่ยง แผนงานและงบประมาณ รวมทั้งกำกับ ควบคุม ดูแลให้ฝ่ายจัดการดำเนินงานตามนโยบายและแผนที่กำหนดไว้อย่างมีประสิทธิภาพและประสิทธิผล เพื่อเพิ่มมูลค่าทางเศรษฐกิจอย่างยั่งยืนให้แก่กิจการและผู้ถือหุ้น ตลอดจนผลประโยชน์ของทุกฝ่ายที่เกี่ยวข้อง 

  ในการประชุมคณะกรรมการบริษัทครั้งแรกของปี
  คณะกรรมการบริหารจะเสนอให้คณะกรรมการบริษัทพิจารณาให้ความเห็นชอบในการกำหนดวิสัยทัศน์
  ภารกิจ กลยุทธ์ เป้าหมายทางการเงิน ความเสี่ยง แผนงาน และงบประมาณ
  จากนั้นก็จะจัดให้มีการสื่อสารให้พนักงานทุกระดับชั้นได้รับทราบ และเข้าใจถึงกลยุทธ์ เป้าหมาย
  ฯลฯ ตามที่ได้ผ่านการพิจารณาจากคณะกรรมการบริษัท
  โดยการชี้แจงผ่านฝ่ายจัดการระดับผู้อำนวยการฝ่าย พร้อมกันนี้
  ได้จัดให้มีการใช้อินทราเน็ตเพื่อช่วยให้การสื่อสารภายในองค์กรมีประสิทธิภาพมากยิ่งขึ้นด้วย
  เลขานุการคณะกรรมการจะติดตามเจ้าหน้าที่บริหารเพื่อรวบรวมข้อมูล
  นำเสนอรายงานผลการดำเนินงาน
  และความคืบหน้าในการปฏิบัติตามแผนงานที่คณะกรรมการได้ให้ความเห็นชอบไว้ เป็นระยะๆ
  คณะกรรมการได้พิจารณาแบ่งแยกอำนาจหน้าที่ของคณะกรรมการ และฝ่ายจัดการอย่างชัดเจน
  แสดงไว้ในหัวข้อ ขอบเขตอำนาจหน้าที่ของคณะกรรมการ หน้า 57
  และขอบเขตอำนาจหน้าที่ของคณะกรรมการบริหารและเจ้าหน้าที่บริหาร หน้า 58 ของรายงานนี้
  ซึ่งแสดงไว้ในรายงานประจำปีภายใต้หัวข้อการจัดการเช่นกันด้วย

  นโยบายการกำกับดูแลกิจการ:
  คณะกรรมการให้ความสำคัญต่อการดำเนินการตามนโยบายการกำกับดูแลกิจการที่กำหนดไว้
  โดยจะติดตามสอบถามฝ่ายจัดการเกี่ยวกับความคืบหน้าในการดำเนินงานตามนโยบายและแผนที่กำหนดแล้ว
  ยังติดตามผลการประเมินปัญหาและอุปสรรคในการดำเนินงาน
  ให้ความเห็นและข้อเสนอแนะอย่างมีเหตุผล รวมถึงการปรับนโยบายตามความเหมาะสม

  คณะกรรมการได้กำหนดนโยบายการกำกับดูแลกิจการของบริษัท อย่างเป็นลายลักษณ์อักษร
  และได้สื่อสารให้พนักงานในองค์กรทุกคน ได้รับทราบและนำไปยึดถือปฏิบัติในงานที่ได้รับมอบหมาย
  โดยได้มอบหมายให้ฝ่ายทรัพยากรบุคคลจัดกิจกรรมเพื่อรณรงค์ส่งเสริมให้ทุกคนในองค์กรปฏิบัติตามนโยบายการกำกับดูแลกิจการที่กำหนด
  เช่น การจัดทำบอร์ดความรู้ การสื่อสารในระบบ Intranet และได้พิจารณาทบทวนนโยบายปีละ
  1 ครั้ง เพื่อให้มีความทันสมัยเหมาะสมกับสถานการณ์

  จากการติดตามการปฏิบัติตามนโยบายพบว่า
  พนักงานในองค์กรมีการปรับทัศนคติยอมรับความสำคัญในการนำหลักการกำกับดูแลที่ดีมาปรับใช้กับองค์กร
  โดยได้นำนโยบายกำกับดูแลกิจการที่คณะกรรมการกำหนดไว้
  มาปรับเข้ากับงานในหน้าที่รับผิดชอบได้เป็นอย่างดี ส่งผลให้วัฒนธรรมองค์กรมีการเปลี่ยนแปลงไป
  มีมาตรฐานการบริหารจัดการ มีความโปร่งใส ตรวจสอบได้ ตามที่ได้รายงานไว้ในรายงานนี้

  จรรยาบรรณธุรกิจ (Code of Conduct) :
  คณะกรรมการได้กำหนดให้มีการจัดทำจรรยาบรรณธุรกิจที่เป็นลายลักษณ์อักษร แบ่งออกเป็น 6
  หมวด ได้แก่ จรรยาบรรณต่อลูกค้า จรรยาบรรณต่อบริษัท จรรยาบรรณต่อตนเอง
  จรรยาบรรณต่อผู้บังคับบัญชา จรรยาบรรณต่อผู้ร่วมงาน จรรยาบรรณต่อผู้ใต้บังคับบัญชา
  แสดงไว้ในหนังสือคู่มือพนักงานแจกจ่ายคู่มือพนักงานให้แก่พนักงานทุกคนในองค์กร
  เพื่อให้กรรมการ ผู้บริหาร
  และพนักงานทุกคนเข้าใจถึงมาตรฐานด้านจริยธรรมที่บริษัทใช้ในการดำเนินธุรกิจ
  โดยคณะกรรมการได้จัดช่องทาง INTRANET ไว้ให้ใช้สื่อสารข่าวสาร
  รวมถึงการประชาสัมพันธ์ข้อพึงปฏิบัติที่ดีภายในองค์กร ซึ่งหากพนักงานคนไหนมีประเด็นข้อสงสัย
  ก็อาจตั้งเป็นกระทู้ในเว็บบอร์ดระบบอินทราเน็ตได้
  นอกจากนี้ก็ยังติดต่อสื่อสารกันด้วยระบบจดหมายอิเล็กทรอนิกส์ภายในองค์กรได้ ทั้งนี้
  ฝ่ายทรัพยากรบุคคล
  รับผิดชอบในการรณรงค์ส่งเสริมให้ทุกคนในองค์กรปฏิบัติตามจรรยาบรรณธุรกิจ
  โดยการจัดทำกระดานข่าวซึ่งตั้งไว้ตามที่มุมพักผ่อนของพนักงาน
  รวมถึงจัดแสดงไว้ในข่าวสารในระบบ INTRANET ด้วย
  โดยในระยะแรกได้ทำการสื่อสารให้ทุกคนในองค์กรเข้าใจถึงวัตถุประสงค์
  ในการจัดทำจรรยาบรรณธุรกิจของบริษัทรวมถึงการกระตุ้นเตือนว่า ในความเป็นจริงแล้ว
  จรรยาบรรณธุรกิจเหล่านี้ พนักงานในองค์กรได้ยึดถือปฏิบัติอยู่แล้ว
  เพียงแต่ฝ่ายทรัพยากรบุคคลได้รวบรวมจัดทำเป็นลายลักษณ์อักษรเท่านั้น
  จากนั้นก็จะนำเสนอประโยชน์ของการปฏิบัติตามจรรยาบรรณธุรกิจ
  และปรับทัศนคติเพื่อโน้มน้าวจิตใจให้ยึดถือปฏิบัติ
  ปัจจุบันข่าวสารที่นำเสนอจะเสนอข้อมูลข่าวสารที่เกี่ยวข้องกับจริยธรรมธุรกิจในเชิงปฏิบัติ
  เพื่อเป็นแนวทางในการปรับใช้
  ซึ่งบางครั้งก็เป็นการนำข้อเท็จจริงที่เกิดขึ้นในสังคมมาเป็นตัวอย่างอ้างอิง
  โดยรูปแบบการนำเสนอมีส่วนเสริมสร้างความสนใจ โดยใช้ถ้อยคำเป็นกันเอง
  การใช้ภาพประกอบ รวมถึงการใช้สีสันที่สวยงาม เพื่อดึงดูดความสนใจ ฯลฯ

  เนื่องจากการยึดถือปฏิบัติตามจรรยาบรรณธุรกิจ เป็นการกระทำโดยความสมัครใจของพนักงาน
  บริษัทจึงส่งเสริมให้พนักงานเห็นประโยชน์/คุณค่า ในการยึดถือปฏิบัติตามจรรยาบรรณธุรกิจ
  นอกจากนี้
  หัวหน้าหน่วยงานเป็นบุคคลสำคัญในการส่งเสริมให้ทุกคนในหน่วยงานยึดถือและปฏิบัติอย่างเคร่งครัด
  เนื่องจาก หัวหน้าหน่วยงานเป็นผู้ที่ใกล้ชิดกับพนักงานในหน่วยงาน
  สามารถติดตามสอดส่องดูแลการทำงานของพนักงานได้เป็นอย่างดี
  นอกจากหัวหน้าจะเป็นตัวอย่างในการปฏิบัติแล้ว ในฐานะผู้บังคับบัญชา
  หัวหน้าพึงให้คำแนะนำแก่พนักงานในหน่วยงาน รวมถึง
  กระตุ้นเตือนพนักงานในหน่วยงานให้มีจิตสำนึกในการยึดถือปฏิบัติฯอย่างเคร่งครัด นอกจากนี้
  ยังเป็นผู้ประเมินความเหมาะสมของจรรยาบรรณธุรกิจของบริษัทด้วย
  คณะกรรมการได้ติดตามการปฏิบัติตามจรรยาบรรณของพนักงานในองค์กรผ่านฝ่ายบริหาร ในปี
  2553 ไม่มีปัญหาที่เกิดจากการไม่ปฏิบัติตาม จรรยาบรรณธุรกิจของพนักงาน

  รายการที่อาจมีความขัดแย้งทางผลประโยชน์: คณะกรรมการได้กำหนดหลักเกณฑ์การพิจารณา
  เรื่องความขัดแย้งทางผลประโยชน์
  โดยให้กรรมการและผู้บริหารที่จะมีส่วนได้เสียไม่ว่าโดยทางตรงหรือทางอ้อมในการเข้าทำรายการใดๆของบริษัท
  ให้รีบแจ้งส่วนได้ส่วนเสียของตนเองให้คณะกรรมการทราบทันทีที่รู้ถึงการจะเข้าทำธุรกรรมนั้นๆ
  และในขั้นตอนการพิจารณาการทำรายการนั้นๆ
  กรรมการที่มีส่วนได้ส่วนเสียกับผลประโยชน์ของเรื่องที่กำลังมีการพิจารณา
  ไม่ควรเข้าร่วมประชุมในวาระนั้นๆ เพื่อให้กรรมการที่เหลืออยู่มีความเป็นอิสระในการตัดสินใจ
  นอกจากนี้รายการใดๆ ที่มีความขัดแย้งเรื่องผลประโยชน์อย่างมีนัยสำคัญ
  คณะกรรมการบริษัทอาจมอบหมายให้กรรมการอิสระพิจารณากลั่นกรองเสนอความเห็นต่อคณะกรรมการบริษัทได้
  ในกรณีที่คณะกรรมการบริษัทไม่มีความชำนาญ ในการพิจารณารายการระหว่างกันที่เกิดขึ้น
  คณะกรรมการบริษัทสามารถให้ผู้เชี่ยวชาญอิสระหรือผู้สอบบัญชีของบริษัท
  เป็นผู้ให้ความเห็นเกี่ยวกับรายการระหว่างกันดังกล่าว
  เพื่อนำไปใช้ประกอบการตัดสินใจของคณะกรรมการบริษัท หรือผู้ถือหุ้นได้แล้วแต่กรณี
  ซึ่งในเดือนมีนาคม และเดือนสิงหาคม 2553 คณะกรรมการบริษัทได้พิจารณาต่ออายุสัญญาเช่าพื้นที่
  อาคารมาลีนนท์ ทาวเวอร์ ซึ่งเป็นรายการที่เกี่ยวโยงกัน
  ประเภทการเช่าอสังหาริมทรัพย์ระยะสั้นไม่เกิน 3 ปี และประเภทบริการสนับสนุนธุรกิจปกติ
  รายละเอียดปรากฏตามหัวข้อ 5. ทรัพย์สินที่ใช้ในการประกอบธุรกิจ และข้อ 10
  รายการระหว่างกันกับบุคคลที่อาจมีความขัดแย้งทางผลประโยชน์; ซึ่งการทำรายการดังกล่าว
  อยู่ในอำนาจของคณะกรรมการของบริษัทที่จะสามารถพิจารณา
  และอนุมัติการเข้าทำรายการดังกล่าว บริษัทได้ดำเนินการโดยถูกต้องตามเกณฑ์ในประกาศฯ
  เรื่องรายการที่เกี่ยวโยงกันดังกล่าว กล่าวคือ
  ในการประชุมเพื่อพิจารณาวาระการอนุมัติการทำรายการ
  เลขานุการบริษัทได้แจ้งให้ที่ประชุมทราบ
  เพื่อให้กรรมการที่มีส่วนได้เสียแยกออกไปจากที่ประชุมก่อนเริ่มการพิจารณา
  เพื่อให้กรรมการที่เหลืออยู่มีความเป็นอิสระในการพิจารณาอนุมัติการทำรายการ นอกจากนี้
  ได้จัดการให้คณะกรรมการตรวจสอบพิจารณาเหตุผลและความจำเป็นในการทำรายการ
  ความเหมาะสมของราคาค่าเช่า รวมถึงประโยชน์สูงสุดที่บริษัทจะได้รับ
  ก่อนทำความเห็นเสนอต่อที่ประชุมคณะกรรมการเพื่อพิจารณาอนุมัติการทำรายการต่อไป
  โดยบริษัทได้แจ้งสารสนเทศการทำรายการผ่านระบบเผยแพร่ข้อมูลอิเล็กทรอนิกส์ของตลาดหลักทรัพย์
  และเปิดเผยข้อมูลการทำรายการที่เกี่ยวโยงกันที่เกิดขึ้นแล้วไว้ในหมายเหตุประกอบงบการเงินของบริษัทอย่างครบถ้วนแล้ว
  รวมถึงได้เปิดเผยข้อมูลการทำรายการระหว่างกันกับบุคคลที่อาจมีความขัดแย้งทางผลประโยชน์
  ในปี 2553 ไว้ในข้อ 10
  รายการระหว่างกันกับบุคคลที่อาจมีความขัดแย้งทางผลประโยชน์ของรายงานฉบับนี้
  ซึ่งได้แสดงรายงานในหัวข้อเดียวกันนี้ในรายงานประจำปี 2553 ด้วย

  ระบบควบคุมและตรวจสอบภายใน: แสดงไว้ในหัวข้อ 9 ของรายงานฉบับนี้
  และได้แสดงไว้ในรายงานประจำปีด้วย

  การบริหารความเสี่ยง: คณะกรรมการได้กำหนดนโยบายการบริหารความเสี่ยง
  ให้ครอบคลุมทั้งองค์กร และให้ทุกฝ่ายมีส่วนร่วมในการบริหารความเสี่ยง
  ให้ผู้จัดการฝ่ายทุกฝ่ายรับผิดชอบในการจัดให้มีการสำรวจประเด็นที่อาจเป็นปัญหาในแต่ละฝ่าย
  เสนอแนวทางในการป้องกันปัญหา/ความเสี่ยง
  แนวทางในการดำเนินการเพื่อลดระดับความเสี่ยง/บรรเทาความเสียหาย(ที่อาจเกิด)
  โดยได้มอบให้สำนักตรวจสอบภายในเป็นหน่วยงานหลัก
  ในการประสานงานกับทุกหน่วยงานในองค์กร เพื่อบริหารจัดการความเสี่ยงขององค์กร
  และรายงานให้คณะกรรมการทราบเป็นประจำ
  โดยเฉพาะในกรณีที่พบว่าระดับความเสี่ยงมีการเปลี่ยนแปลง
  คณะกรรมการให้ความสำคัญกับการจัดให้มีสัญญาณเตือนภัยล่วงหน้าและรายการผิดปกติทั้งหลาย
  นอกจากนี้ ให้สำนักตรวจสอบภายในทำการทบทวนระบบ
  หรือประเมินประสิทธิผลของการจัดการความเสี่ยงอย่างน้อยปีละ 1 ครั้ง
  และให้รายงานคณะกรรมการรวมถึงฝ่ายจัดการที่เกี่ยวข้องทุกคนให้รับทราบ ซึ่งในปี 2553
  ไม่พบการปฏิบัติงานใดที่ก่อให้เกิดความเสี่ยงอย่างมีนัยสำคัญ

การประชุมคณะกรรมการ:

1.  เลขานุการบริษัทได้ทำบันทึกแจ้งกำหนดการประชุมคณะกรรมการ เป็นการล่วงหน้าตลอดทั้งปี
    โดยได้นำส่งให้แก่กรรมการทุกคนตั้งแต่ช่วงต้นปี
    เพื่อให้กรรมการสามารถจัดสรรเวลาเข้าร่วมประชุมได้ตั้งแต่ต้นปี

2.  บริษัทกำหนดให้มีการประชุมคณะกรรมการขั้นต่ำปีละ 5 ครั้งโดย วาระหลักของการประชุม 4
    ครั้ง คือ วาระพิจารณารับรองผลการดำเนินงาน ก่อนเผยแพร่เป็นการทั่วไป และอีก 1 ครั้ง
    เพื่อพิจารณาเรียกประชุมสามัญผู้ถือหุ้น ในปี 2553 ที่ผ่านมามีการประชุมทั้งสิ้น 7 ครั้ง
    จำนวนครั้งที่กรรมการแต่ละคน เข้าร่วมประชุมคณะกรรมการ แสดงไว้ในหัวข้อ
    การปฏิบัติหน้าที่ของคณะกรรมการ หน้า 57

3.  ประธานกรรมการและกรรมการผู้อำนวยการใหญ่
    ร่วมกันพิจารณาเลือกเรื่องเข้าวาระการประชุมคณะกรรมการ
    โดยกรรมการแต่ละท่านสามารถเสนอเรื่องเข้าสู่วาระการประชุมได้โดยอิสระ

4.  คณะกรรมการกำหนดให้เลขานุการบริษัททำหน้าที่รวบรวมข้อมูลที่สำคัญๆ
    เพื่อประกอบการพิจารณาในแต่ละวาระ จัดทำเป็นเอกสารประกอบการประชุม
    และจัดส่งเอกสารประกอบการประชุมให้กรรมการเป็นการล่วงหน้าประมาณ 1 สัปดาห์
    เพื่อให้กรรมการได้มีเวลาเพียงพอในการศึกษาข้อมูล ที่ผ่านมามีปัญหาเอกสารล่าช้าบ้าง
    ได้แก้ไขด้วยการทยอยส่ง
    โดยนำส่งเอกสารในวาระที่ครบถ้วนสมบูรณ์ล่วงหน้าไปก่อนตามกำหนดเวลา
    เอกสารส่วนที่เหลือนำส่งตามไปโดยเร็วที่สุด

5.  คณะกรรมการสามารถเชิญผู้บริหาร หรือผู้มีส่วนเกี่ยวข้องในเรื่องต่างๆ
    เข้ามาสอบถามรายละเอียดได้โดยตรง ในระหว่างการประชุม

6.  ในการดำเนินการประชุม ประธานกรรมการจะจัดสรรเวลาการประชุม
    เพื่อให้เวลาประชุมในแต่ละวาระเพียงพอเหมาะสม
    โดยประธานคณะกรรมการจะเปิดโอกาสให้มีการแสดงความคิดเห็นในวาระการประชุมอย่างกว้างขวาง
    กรรมการทุกคนสามารถหยิบยกประเด็นขึ้นพิจารณา แสดงความเห็น
    รวมถึงให้ข้อเสนอแนะได้อย่างเป็นอิสระ ที่ประชุมรับฟังความเห็นของกันและกัน
    ทำให้พิจารณาตัดสินใจด้วยเหตุและผล และได้พิจารณาอย่างรอบคอบ
    โดยเฉพาะในวาระที่สำคัญๆ และเพื่อให้ความเข้าใจตรงกัน
    ประธานจะกล่าวสรุปมติที่ประชุมทุกครั้งที่จบวาระ
    โดยเฉลี่ยการประชุมแต่ละครั้งใช้เวลาประมาณ 3
    ชั่วโมงซึ่งเป็นเวลาที่คณะกรรมการเห็นว่าเพียงพอในการพิจารณาในรายละเอียดกันอย่างรอบคอบ
    ในทุกเรื่องที่นำเสนอต่อคณะกรรมการ

7.  ภายหลังการประชุม เลขานุการบริษัทจะจัดทำบันทึกรายงานการประชุมให้แล้วเสร็จภายใน 14
    วัน ในรายงานการประชุมของบริษัทจะมีการบันทึก วัน เวลาเริ่ม-เวลาเลิกประชุม
    ชื่อกรรมการที่เข้าประชุม สรุปสาระสำคัญของเรื่องที่เสนอคณะกรรมการ
    สรุปประเด็นที่มีการอภิปราย รวมถึงข้อสังเกต ความเห็น และคำแนะนำของกรรมการแต่ละคน
    มติคณะกรรมการมีความชัดเจน ครบถ้วนสมบูรณ์ โดยเฉพาะอย่างยิ่งในกรณีที่มติไม่เอกฉันท์
    ก็จะบันทึกความเห็นของกรรมการที่ไม่เห็นด้วยนั้นไว้ด้วย ชื่อผู้บันทึกรายงานการประชุม
    ชื่อผู้สอบทานรายงานการประชุม
    ที่ผ่านมาเลขานุการคณะกรรมการบริษัทจะช่วยตรวจทานเพื่อความครบถ้วนสมบูรณ์ของรายงานฯ;
    เลขานุการบริษัทมีความเป็นอิสระ ในการบันทึกรายงานการประชุม

8.  เลขานุการบริษัทรับผิดชอบดูแลการจัดเก็บหนังสือเชิญประชุม รายงานการประชุม
    และเอกสารประกอบการประชุม ให้มีระบบการจัดเก็บที่ดี สืบค้นง่าย
    โดยบริษัทมีธรรมเนียมปฏิบัติ ในการรับรองรายงานการประชุมในการประชุมครั้งถัดไป
    รายงานการประชุมแต่ละครั้ง จึงไม่สามารถแก้ไขโดยไม่ผ่านที่ประชุมคณะกรรมการ
    จากนั้นจึงนำเสนอประธานที่ประชุมเพื่อพิจารณาลงนามรับรองรายงานการประชุมต่อไป

9.  จำนวนครั้งการประชุมคณะกรรมการกำหนดไว้เหมาะสมกับการทำหน้าที่ของคณะกรรมการ
    และลักษณะธุรกิจ นอกจากวาระหลักๆที่ต้องดำเนินการให้มีการพิจารณาตามกฎหมายแล้ว
    ประธานกรรมการและกรรมการผู้อำนวยการจะรวบรวมเรื่องอื่นๆที่ต้องให้คณะกรรมการทราบ
    และ/หรือพิจารณา บรรจุเป็นวาระการประชุมในแต่ละครั้ง ตามความเหมาะสม
    ภายในกำหนดการประชุม 5 ครั้งหลักที่ขอเวลาจากคณะกรรมการไว้ตั้งแต่ต้นปี
    ในกรณีที่มีความจำเป็นก็อาจจัดการประชุมเพิ่มตามความเหมาะสม

10. เนื่องจากบริษัทไม่ได้จัดประชุมทุกเดือน
    เลขานุการคณะกรรมการจึงจัดทำรายงานผลการดำเนินงานของบริษัท
    และนำส่งให้คณะกรรมการได้รับทราบทุกเดือน

11. ในกรณีที่มีความจำเป็น
    กรรมการที่ไม่เป็นผู้บริหารอาจนัดประชุมกันเองโดยไม่มีฝ่ายจัดการเข้าประชุมด้วยได้
    เพื่ออภิปรายปัญหาต่างๆเกี่ยวกับการจัดการที่อยู่ในความสนใจ
    และแจ้งให้กรรมการผู้จัดการทราบผลการประชุมด้วย
    ที่ผ่านมาจะนัดประชุมกันล่วงหน้าก่อนถึงเวลานัดประชุมคณะกรรมการ
    โดยเลขานุการบริษัทจะจัดห้องรับรองไว้ให้

  การประเมินผลการปฏิบัติงานของคณะกรรมการ:
  คณะกรรมการจัดให้มีการประเมินผลการปฏิบัติงานของตนเองเป็นประจำปีละ 1 ครั้ง
  โดยประเมินรวมทั้งคณะไม่ได้ทำการประเมินแยกเป็นรายบุคคล
  คณะกรรมการร่วมกันกำหนดหลักเกณฑ์การประเมินโดยปรับจากตัวอย่างที่ตลาดหลักทรัพย์แนะนำไว้ให้เหมาะสมกับองค์กร
  เมื่อได้สรุปผลประเมินแล้ว ได้พิจารณากำหนดแนวทางปรับปรุงการทำงานร่วมกัน
  โดยเปิดให้ทุกคนสามารถเสนอความเห็นได้อย่างเป็นอิสระ สำหรับปี 2553
  ได้มีการประเมินผลการปฏิบัติงานเมื่อวันที่ 16 กุมภาพันธ์ 2554

  ค่าตอบแทนกรรมการ:
  คณะกรรมการกำหนดนโยบายการจ่ายค่าตอบแทนกรรมการและผู้บริหารระดับสูง
  โดยกำหนดให้มีการจ่ายค่าตอบแทนกรรมการและผู้บริหารเป็นตัวเงินเท่านั้น
  โดยค่าตอบแทนกรรมการและผู้บริหารต้องเพียงพอเหมาะสมกับภารกิจ
  หน้าที่รับผิดชอบของกรรมการ สอดคล้องกับภาวะเศรษฐกิจ ผลการดำเนินงานและลักษณะธุรกิจ
  โดยได้กำหนดหลักเกณฑ์การพิจารณา คือ 1.)
  สามารถเทียบเคียงกับค่าตอบแทนของบริษัทจดทะเบียนในตลาดหลักทรัพย์
  ที่อยู่ในกลุ่มอุตสาหกรรมเดียวกัน หรือบริษัทที่มีระดับรายได้หรือกำไรที่ใกล้เคียงกัน 2.)
  ผลการดำเนินงานของบริษัท 3.) ค่าตอบแทนเหมาะสมกับภาระ หน้าที่
  ความรับผิดชอบที่มีความแตกต่างกัน กรรมการที่ได้รับมอบหมายหน้าที่และความรับผิดชอบเพิ่ม
  จะได้รับค่าตอบแทนเพิ่ม มีกระบวนการพิจารณาจำนวนเงินค่าตอบแทนแต่ละปีที่โปร่งใส
  โดยพิจารณาร่วมกันในที่ประชุมคณะกรรมการ
  และเสนอให้ที่ประชุมผู้ถือหุ้นเป็นผู้อนุมัติการจ่ายค่าตอบแทน
  บริษัทกำหนดรูปแบบค่าตอบแทนกรรมการที่เป็นตัวเงินเท่านั้น โดยรายละเอียดปรากฏในข้อ 8.3
  ค่าตอบแทนกรรมการฯ หน้า 61-62

  ค่าตอบแทนของกรรมการผู้อำนวยการใหญ่: เนื่องจาก
  บริษัทไม่ได้จัดตั้งคณะอนุกรรมการพิจารณาค่าตอบแทน
  คณะกรรมการบริษัทจะเป็นผู้พิจารณาและอนุมัติค่าตอบแทนกรรมการให้แก่กรรมการผู้อำนวยการใหญ่
  โดยพิจารณาจากหน้าที่ ความรับผิดชอบ ผลการปฏิบัติงาน ประกอบกับผลการดำเนินงานของบริษัท
  เทียบกับเป้าหมายที่กำหนดไว้เป็นประจำทุกปี นอกจากนี้
  คณะกรรมการบริษัทได้พิจารณาข้อมูลค่าตอบแทนกรรมการและผู้บริหารบริษัทจดทะเบียน
  ประกอบด้วย

  การพัฒนากรรมการและผู้บริหาร: คณะกรรมการให้ความสำคัญต่อการพัฒนากรรมการและผู้บริหาร
  โดยได้สนับสนุนให้กรรมการและผู้บริหารระดับสูงได้เข้ารับการอบรมสัมมนา
  เพื่อเสริมสร้างและพัฒนาความรู้ความชำนาญในการบริหารจัดการ โดยบริษัทจะสนับสนุนค่าใช้จ่าย
  รวมถึงการอำนวยความสะดวกต่างๆ โดยเฉพาะอย่างยิ่ง หลักสูตรสำหรับกรรมการ ซึ่งจัดโดย
  สมาคมส่งเสริมสถาบันกรรมการบริษัทไทย หรือ IOD
  ที่ผ่านมาคณะกรรมการเกือบทั้งหมดของบริษัท ได้ผ่านการเข้ารับการอบรมหลักสูตร Directors
  Accreditation Program (DAP) ของ IOD แล้ว โดยมีกรรมการ 3
  คนได้ผ่านการอบรมหลักสูตรพัฒนากรรมการ Directors Certification Program (DCP)
  มาแล้ว และกรรมการตรวจสอบของบริษัท ได้ผ่านหลักสูตร Audit Committee Program
  (ACP)แล้ว ทั้ง 3 คน และมีกรรมการบริหารที่ไม่มีพื้นฐานบัญชีและการเงิน
  ได้ผ่านการอบรมหลักสูตร Finance for Non – Finance Directors Program แล้ว 1
  คน โดย คณะกรรมการได้มอบหมายให้เลขานุการบริษัทติดตามหาข้อมูลหลักสูตรการอบรมต่างๆ
  และนำเสนอต่อกรรมการทุกคนเพื่อพิจารณาโดยไม่จำกัดว่าต้องเป็นหลักสูตรที่จัดโดย IOD;
  นอกจากนี้ คณะกรรมการยังส่งเสริมให้เลขานุการคณะกรรมการ เข้ารับการอบรมหลักสูตร DCP
  ด้วย อีกทั้งยังได้สนับสนุนให้ เลขานุการบริษัท เจ้าหน้าที่นักลงทุนสัมพันธ์
  และเจ้าหน้าที่ฝ่ายตรวจสอบภายใน
  ซึ่งเป็นบุคคลที่เกี่ยวข้องกับระบบการกำกับดูแลกิจการของบริษัท
  เข้ารับการอบรมในเรื่องที่เกี่ยวกับการกำกับดูแลกิจการที่หน่วยงานกำกับฯ
  และหน่วยงานเอกชนเป็นผู้จัดการอบรมสัมมนา นอกจากนี้ ภายในบริษัทฯเอง
  ก็มีการจัดอบรมพัฒนาบุคลากรโดยฝ่ายทรัพยากรบุคคลจะพิจารณาจัดหลักสูตรการฝึกอบรมหลักสูตรการบริหารจัดการทั่วไป
  และหลักสูตรเฉพาะสำหรับแต่ละหน่วยงานตามความเหมาะสม
  ซึ่งผู้บริหารทุกคนสามารถเข้าร่วมรับการฝึกอบรมได้;

แผนสืบทอดงาน: คณะกรรมการได้กำหนดให้มีแผนสืบทอดงาน โดยได้พิจารณากำหนดตัวบุคคลเพื่อรองรับแผนสืบทอดงาน โดยกำหนดให้ผู้บริหารในระดับรองลงไป เป็นผู้ทำหน้าที่แทนชั่วคราว แต่สำหรับกรณีถาวร ให้คณะกรรมการพิจารณาตามความเหมาะสม โดยอาจมอบให้คณะกรรมสรรหาเป็นผู้พิจารณาดำเนินการสรรหาบุคคลที่มีความเหมาะสมเสนอเพื่อพิจารณาต่อไป; ในปี 2553 มีกรณีที่ผู้บริหารในระดับรองลงไปปฏิบัติหน้าที่แทนชั่วคราว กรณีที่ประธานกรรมการไม่สามารถเข้าร่วมการประชุมสามัญผู้ถือหุ้น และกรณีที่ประธานเจ้าหน้าที่ปฏิบัติการติดภารกิจเดินทางต่างประเทศ

  8.5 การกำกับดูแลการใช้ข้อมูลภายใน

  ในการกำกับดูแลการใช้ข้อมูลภายในนั้น
  บริษัทมีนโยบายห้ามมิให้ผู้บริหารนำข้อมูลภายในของบริษัทไปใช้เพื่อประโยชน์ส่วนตน
  ซึ่งรวมทั้งเพื่อการซื้อขายหลักทรัพย์ของบริษัทฯ โดยได้แจ้ง นโยบายของบริษัทฯ กฎเกณฑ์
  แนวทางปฏิบัติและข้อเสนอแนะของตลาดหลักทรัพย์ฯ และของคณะกรรมการกำกับหลักทรัพย์
  และตลาดหลักทรัพย์ฯให้กรรมการ ผู้บริหาร และพนักงานทุกคนได้รับทราบ
  และเข้าใจถึงมาตรฐานการปฏิบัติตนตามที่บริษัทคาดหวัง โดยให้ถือปฏิบัติอย่างเคร่งครัด
  พร้อมทั้งกำหนดให้กรรมการและผู้บริหารต้องรายงานการซื้อขายหลักทรัพย์ของบริษัทฯให้บริษัทฯทราบโดยทันที
  และรวบรวมรายงานเหล่านั้น(หากมี) แจ้งให้คณะกรรมการทราบทุกครั้งที่มีการประชุม
  โดยเฉพาะอย่างยิ่งการห้ามมิให้ผู้บริหารนำข้อมูลภายในของบริษัทฯไปใช้เพื่อประโยชน์ส่วนตน
  และห้ามไม่ให้ผู้บริหารหรือหน่วยงานที่ได้รับทราบข้อมูลภายในเปิดเผยข้อมูลภายในแก่บุคคลภายนอก
  หรือบุคคลที่ไม่มีหน้าที่เกี่ยวข้อง
  และไม่ซื้อขายหลักทรัพย์ของบริษัทฯก่อนที่งบการเงินเผยแพร่ต่อสาธารณชน

  นอกจากนี้ ในคู่มือพนักงาน ในหัวข้อจรรยาบรรณของพนักงาน ในหมวดจรรยาบรรณต่อลูกค้า ข้อ
  1.4 กำหนดให้พนักงานพึงรักษาความลับข้อมูลของลูกค้า และไม่นำไปแสวงหาผลประโยชน์
  ในหมวดจรรยาบรรณต่อตนเอง ข้อ 3.5 ได้กำหนดให้
  พนักงานไม่พึงอาศัยอำนาจและตำแหน่งหน้าที่ไปแสวงหาผลประโยชน์ส่วนตัว

  8.6 บุคลากร

  บริษัทให้ความสำคัญต่อการพิจารณาจัดสรรกำลังคนให้เหมาะสมกับขนาดของหน่วยงาน
  และเพื่อการเตรียมความพร้อมของกำลังคนต่อแผนงานในอนาคตด้วย โดย ณ วันที่ 31
  ธันวาคม 2553 กลุ่มบริษัทมีพนักงานรวม 1,895 คน แบ่งตามสายงานหลักได้ ดังนี้

  สายธุรกิจสื่อโทรทัศน์ และสื่อโฆษณา 1,168 คน

  สายธุรกิจจัดหา/ผลิตรายการบันเทิงและสารคดี 131 คน

  สายธุรกิจวิทยุ 105 คน

สายธุรกิจผลิตรายการแสดง ส่งเสริมการจำหน่าย

  เพลงและกิจกรรมรณรงค์ 401 คน

  สายธุรกิจต่อเนื่องและสนับสนุน 90 คน

  รวมทั้งสิ้น 1,895  คน

  ค่าตอบแทนที่เหมาะสมเป็นปัจจัยที่สำคัญในการสร้างขวัญและกำลังใจในการทำงาน ให้แก่บุคลากร
  ตลอดจนการส่งเสริมให้มีความภักดีต่อองค์กรในระยะยาว
  บริษัทจึงได้พิจารณาให้ผลตอบแทนรวมของพนักงานกลุ่มบริษัท ในรอบปี 2553 เป็นจำนวนเงินรวม
  1,003 ล้านบาท ประกอบด้วย เงินเดือน ค่าล่วงเวลา เบี้ยเลี้ยง โบนัส
  เงินสมทบกองทุนสำรองเลี้ยงชีพ ค่ารักษาพยาบาล และ สวัสดิการต่างๆ

  เนื่องจาก บุคลากรเป็นทรัพย์สินที่มีคุณค่าของบริษัท
  นอกจากบริษัทจะให้ความสำคัญในการพิจารณาสรรหาบุคลากรที่มีคุณภาพมาร่วมงานแล้ว
  บริษัทยังให้ความสำคัญต่อการพัฒนาบุคลากรของบริษัทอันจะยังประโยชน์ต่อการพัฒนาศักยภาพของบริษัทในระยะยาวด้วย
  บริษัทจึงมีนโยบายส่งเสริมให้บุคลากรได้มีการพัฒนาความรู้ความสามารถ
  และเพิ่มทักษะในการทำงาน
  โดยจัดให้บุคลากรในแต่ละหน่วยงานได้เข้าอบรมสัมมนาตามสายงานความรับผิดชอบอย่างสม่ำเสมอ
  ซึ่งนอกจากการอบรมสัมมนาซึ่งจัดโดยสถาบันต่างๆภายนอกแล้ว
  ภายในองค์กรเองหน่วยงานทรัพยากรบุคคลก็ได้จัดอบรมภายใน
  โดยได้พิจารณาจัดอบรมหมุนเวียนให้แก่หน่วยงานต่างๆในองค์กรตามความเหมาะสม
  โดยได้เพิ่มความถี่
  และความหลากหลายในการจัดอบรมมากขึ้นเพื่อเร่งพัฒนาบุคลากรให้มีความพร้อมในการแข่งขันในธุรกิจปัจจุบันให้มากขึ้น

  ในรอบปี 2553 กลุ่มบริษัทได้จัดอบรมภายใน โดยเลือกหลักสูตรที่เหมาะสมกับแต่ละหน่วยงาน
  ได้แก่ ปฏิบัติตนเมื่อเผชิญเหตุจลาจล, การตลาดเชิงประสบการณ์,
  การส่งภาพข่าววิดีทัศน์ทางอินเตอร์เน็ต, การกำหนดเป้าหมายการปฏิบัติงานและการดำเนินชีวิต,
  เทคนิคการเล่าเรื่องด้วยภาพข่าววีดีทัศน์(มุมมองของผู้กำกับภาพยนตร์รุ่นใหม่), การออกแบบ 3
  มิติ, ก้าวต่อไปของครอบครัวข่าวครั้งที่ 3, คุณภาพ คุณธรรมในการทำงาน,
  ดูแลสุขภาพจิตหลังเหตุการณ์วิกฤติ , ก้าวต่อไปของเทคโนโลยีสื่อสารสำหรับสถานีโทรทัศน์ รุ่นที่
  3, ธรรมะในออฟฟิศ, โครงการฝึกอบรมผู้สื่อข่าวรุ่นใหม่,
  เปลี่ยนความเครียดเป็นพลังแห่งการสร้างสรรค์, การปฏิบัติวิปัสสนากรรมฐานรุ่น 1,2/2553,
  แนวปฏิบัติเกี่ยวกับบัญชีลูกหนี้ หนี้สงสัยจะสูญ และหนี้สูญที่ผู้ทำบัญชีต้องปฏิบัติ,
  เทคนิคการประหยัดพลังงานไฟฟ้าในอาคาร; ส่วนการอบรมภายนอกนั้น
  จะคัดเลือกหลักสูตรที่เสริมกับภาระหน้าที่ของเจ้าหน้าที่เป็นหลัก
  โดยในปีที่ผ่านมามีค่าใช้จ่ายในการจัดอบรมสัมมนาภายใน
  รวมถึงการส่งพนักงานเข้ารับการอบรมฯภายนอกรวม 3.19 ล้านบาท